KUMITAT PERMANENTI DWAR IX-XOGĦOL TAL-KAMRA

Laqgħa Nru 17

It-Tlieta, 11 ta' Marzu 2014

Stampat fl-Uffiċċju tal-Iskrivan

Prezz €2.50

Laqgħa Nru 18

It-Tlieta, 11 ta' Marzu 2014

Il-Kumitat iltaqa' fil-Palazz, il-Belt Valletta, fis-6.56 p.m.

Il-Minuti tal-Laqgħa Nru 16, li saret fit-28 ta' Frar 2014, ġew ikkonfermati.

XOGĦOL TAL-KAMRA

MR SPEAKER (Onor. Anġlu Farrugia): Peress li l-Kap tal-Kamra mhux hawn, nistieden lill-Onor.

Carmelo Abela biex jaġġorna lill-Kumitat dwar ix-xogħol tal-Kamra.

CARMELO ABELA: Sur President, nibda b'din il-ġimgħa.

Illum, għandna l-winding up tal-Abbozz ta' Liġi li jemenda l-Att dwar Tfal u Żgħażagħ (Ordnijiet għall-Ħarsien); imbagħad, inkomplu niddiskutu l-Miżuri tal-Estimi.

Huwa maħsub li dan id-dibattitu jiġi konkluż għada, meta possibbilment ikollna l-votazzjoni wkoll.

Il-ġimgħa d-dieħla, se jkollna żewġ seduti biss peress li l-Erbgħa, 19 ta' Marzu, hija festa pubblika.

Il-ħsieb tal-Gvern huwa li nibdew l-Abbozz ta' Liġi li jemenda l-Kostituzzjoni ta' Malta, flimkien ma' diversi liġijiet dwar l-elezzjoni.

Dan l-Abbozz ta' Liġi diġà ġie ppubblikat, u l-ħsieb huwa li nibdewh nhar it-Tnejn u, jekk ikollna bosta kelliema, inkompluh it-Tlieta.

Fil-każ li t-Tnejn jiġi konkluż, però, it-Tlieta nibdew l-Abbozz ta' Liġi li jemenda l-Att dwar iż-Żwieġ.

Jiġifieri x-xogħol għal-ġimgħa d-dieħla huwa li t-Tnejn, 17 ta' Marzu, nibdew l-Abbozz ta' Liġi li jemenda l-Kostituzzjoni ta' Malta u diversi liġijiet dwar l-elezzjoni u, jekk ma jitlestiex it-Tnejn, inkompluh it-Tlieta.

Jekk it-Tlieta jitlesta, imbagħad nibdew l-Abbozz ta' Liġi li jemenda l-Att dwar iż-Żwieġ.

L-Erbgħa mbagħad hija festa pubblika, u allura ma nagħmlux seduta.

MR SPEAKER: Mela, hekk koprejna għada u l-ġimgħa d-dieħla.

CARMELO ABELA: Hekk hu.

Imbagħad, il-ġimgħa ta' wara. il-Gvern qed jikkonsidra li t-Tnejn, 24 ta' Marzu, jekk ma nkunux lestejna ż-żewġ Abbozzi ta' Liġi li semmejt, allura nkomplu fuqhom; iżda, jekk ikunu tlestew, nibdew iż-żewġ Abbozzi ta' Liġi marbuta mal-Vot 16.

Qed nirreferi għall-Abbozz ta' Liġi li jemenda l-Att dwar l-Elezzjonijiet Ġenerali u għall-Abbozz ta' Liġi li jemenda l-Att dwar il-Kunsilli Lokali.

Naf li tpoġġew fuq il-Mejda tal-Kamra l-estimi finanzjarji u r-rapport annwali tal-Occupational Health and Safety Authority (OHSA), u allura nistgħu nikkonsidraw li s-seduta tal-Erbgħa, 26 ta' Marzu, niddedikawha għall-OHSA.

Dik tkun seduta waħda, bil-ħin jinqasam indaqs bejn iż-żewġ naħat.

Jekk ikun hemm talba għal vot, kif normalment ikun hemm, allura jittieħed dakinhar stess.

Sur President, issa bil-permess tal-Kumitat u bil-permess tiegħek, nixtieq inkompli fuq il-ħatra tal-President.

MR SPEAKER: Onor. Abela, peress li elenkajt ix-xogħol tal-Kamra għal tliet ġimgħat, qabel ma tkompli ...

DAVID AGIUS: Ħu paċenzja bija; wara t-18 ta' Marzu x'se jkollna?

CARMELO ABELA: L-Erbgħa, 19 ta' Marzu, hija festa pubblika.

Imbagħad, it-Tnejn, 24 ta' Marzu, jekk ma jkunux lesti l-liġijiet l-oħrajn, inkomplu lilhom u, jekk ikunu lesti, nistgħu nibdew iż-żewġ Abbozzi ta' Liġi marbuta mal-Vot 16, jiġfieri l-Abbozz ta' Liġi li jemenda l-Att dwar l-Elezzjonijiet Ġenerali u l-Abbozz ta' Liġi li jemenda l-Att dwar il-Kunsilli Lokali.

DAVID AGIUS: Mela dawk it-Tnejn u t-Tlieta.

CARMELO ABELA: Dan skont kemm ikun hemm kelliema miż-żewġ naħat tal-Kamra.

CARMELO ABELA: Imbagħad, l-Erbgħa, 26 ta' Marzu, peress li tpoġġew fuq il-Mejda tal-Kamra l-estimi finanzjarji u r-rapport annwali tal-OHSA, nistgħu nagħmlu lilhom.

Ovvjament, dejjem jekk ma jkunx hemm diffikultà fuq il-kelliema, fis-sens li forsi l-kelliem ewlieni min-naħa tal-Oppożizzjoni ma jkunx jista'.

Però, b'mod ġenerali, dak huwa l-ħsieb tagħna.

Għandkom data għat-Tielet Qari tal-Abbozz ta' Liġi dwar l-Unjonijiet Ċivili?

CARMELO ABELA: Le, għad m'hemmx data.

DAVID AGIUS: U hemm data għall-Abbozz ta' Liġi li jemenda diversi liġijiet li jirrigwardaw Materji Kriminali?

CARMELO ABELA: Il-ħsieb huwa li dak irressquh għada għat-Tielet Qari.

Dak hemm qbil fuqu.

Ma jidhirlix li kien hemm problemi fuqu, la fit-Tieni Qari u lanqas fl-istadju ta' Kumitat.

CARMELO ABELA: Jien ikkonfermajt mas-Segretarja tal-Kumitat li l-emendi huma lesti, u l-Abbozz ta' Liġi jista' jmur għat-Tielet Qari.

Għaldaqstant, se jkun l-ewwel item fuq l-aġenda ta' għada.

DAVID AGIUS: Rigward l-oħra għad m'għandniex data?

CARMELO ABELA: Rigward l-Abbozz ta' Liġi dwar l-Unjonijiet Ċivili le, għad m'hemmx data.

Jekk hemm xi mistoqsijiet, nagħmluhom issa, forsi nagħmlu daqsxejn progress.

DAVID AGIUS: L-Abbozz ta' Liġi li jemenda l-Kostituzzjoni ta' Malta, li kienet ressqet l-Onor.

Claudette Buttigieg, mhux se jkun lest għada?

CARMELO ABELA: Kif anke spjegajt l-aħħar darba, l-Abbozz ta' Liġi mressaq mill-Onor.

Jason Azzopardi jidher li wasalna għall-konklużjoni tiegħu.

Kien hemm xi emendi li wieħed ried jarahom, anke mal-Uffiċċju tal-Avukat Ġenerali, però infurmat li għada se jiġi konkluż.

Minħabba kwestjoni ta' infringement tal-Unjoni Ewropea, qed nagħtu prijorità lill-Abbozz ta' Liġi dwar l-Affarijiet tal-Konsumatur, u dan se jiġi dibattut għada.

Iżda kif jitlesta, nibdew l-Abbozz ta' Liġi li ressqet l-Onor.

DAVID AGIUS: Imbagħad, ovvjament niftehmu meta jitressaq għall-vot finali tiegħu, hux hekk?

CARMELO ABELA: Hekk hu.

U, minħabba li hija emenda kostituzzjonali, il-vot finali nistgħu ninkorporawh fis-seduta li tkun iddedikata għall-OHSA.

B'hekk, il-mira tagħna tkun li jitlesta biex, fis-26 ta' Marzu, imbagħad jittieħed il-vot finali.

Ovvjament, dejjem jekk ikun hemm qbil li jsir hekk.

ĦATRA TAL-PRESIDENT TAR-REPUBBLIKA

MR SPEAKER: Ngħaddu issa għall-ħatra tal-President tar-Repubblika.

L-Onor.

CARMELO ABELA: Sur President, diġà huwa magħruf li l-Ġimgħa, 4 ta' April 2014, se ssir iċ-ċerimonja tal-ħatra u jittieħed il-ġurament tal-President tar-Repubblika.

Dik hija xi ħaġa li hija marbuta li ssir bil-Kostituzzjoni ta' Malta, minħabba t-termini ta' ħames snin, eċċ. Naturalment, qabel irid isir dibattitu fuq żewġ mozzjonijiet – il-mozzjoni ta' ringrazzjament lill-President attwali, u l-mozzjoni dwar il-ħatra tal-President il-ġdid.

Il-Gvern qed jipproni li d-diskussjoni fuq dawn iż-żewġ mozzjonijiet issir it-Tlieta, 1 ta' April.

Jien rajt x'ġara ħames snin ilu u għaxar snin ilu, u normalment ikunu l-Prim Ministru u l-Kap tal-Oppożizzjoni li jitkellmu fuq dawn iż-żewġ mozzjonijiet.

Ovvjament, m'hemm xejn bil-miktub, u mhux bilfors isir hekk; imma dejjem hekk sar.

Il-Ministru Marie Louise Coleiro Preca tixtieq li l-aħħar diskors tagħha fil-Parlament qabel ma tirriżenja tagħmlu t-Tlieta wkoll, jiġifieri fl-istess ġurnata li jitressqu l-mozzjonijiet.

Ħa nagħmilha ċara: il-Ministru mhux se tieħu sehem fid-dibattitu dwar l-ebda mozzjoni, aktar u aktar dik tal-ħatra tagħha, u lanqas mhi se tkun fil-Kamra waqt il-vot.

Naf li l-Oppożizzjoni ħarġu stqarrija, u jidher li se jappoġġjawha, u allura mhux se jkun hemm divisions.

Però, xorta mhux se tkun fil-Kamra meta l-iSpeaker ipoġġi l-mistoqsija fuq il-mozzjoni.

Hi xtaqet biss li, wara li jiġu diskussi u jittieħdu l-voti fuq dawn iż-żewġ mozzjonijiet, tagħmel l-aħħar intervent tagħha fil-Kamra bħala Membru Parlamentari u Ministru, u mbagħad tirriżenja ...

Li nistgħu nagħmlu huwa li fis-seduta tal-1 ta' April nibdew bl-intervent tagħha, imbagħad ngħaddu għall-mozzjonijiet.

MR SPEAKER: Ejja nimxu kemm jista' jkun mal-proċedura stabbilita.

CARMELO ABELA: L-issue hija li ġimgħa qabel se tkun imsiefra fuq xogħol.

(Interruzzjonijiet)

DAVID AGIUS: Hemm diffikultà!

Jien nipproponi li fl-1 ta' April tagħmel id-diskors tagħha, u mbagħad … (Interruzzjonijiet)

CARMELO ABELA: Id-diffikultà hjia li l-Prim Ministru se jkun imsiefer.

DAVID AGIUS: Fit-2 ta' April?

DAVID AGIUS: U t-Tnejn hi mhix se tkun hawn?

CARMELO ABELA: It-Tnejn hija festa, il-31 ta' Marzu.

CARMELO ABELA: U l-ġimgħa ta' qabel se tkun imsiefra fuq xogħol għal ġimgħa sħiħa.

Għandha żewġ delegazzjonijiet, u mhux se tkun hawn lanqas għal xi seduta minnhom.

DEBORAH SCHEMBRI: Ma tistax tagħmel id-diskors tagħha, tagħti l-ittra tar-riżenja, u nagħmlu l-mozzjonijiet, kollox fl-istess seduta?

Għax hekk, xħin tkun qed tagħmel id-diskors, ir-riżenja tagħha ma tkunx għadha ġiet approvata.

DAVID AGIUS: Naħseb li jkollna nagħmlu seduta differenti.

DEBORAH SCHEMBRI: Għaliex imma?

DAVID AGIUS: Għaliex inti ma tistax tapprova … (Interruzzjonijiet) … Jew filgħodu tibdieha, tieqaf, u nibdew oħra ...

MR SPEAKER: Mela l-proposta hija li, fis-seduta tal-1 ta' April, wara l-ħin tal-mistoqsijiet parlamentari, l-Onor.

Marie Louise Coleiro Preca tagħmel l-aħħar diskors tagħha fil-Parlament.

Kif tlesti, tippreżenta l-ittra ta' riżenja lis-Sedja, u mbagħad toħroġ mill-Kamra, għax ovvjament minn dak il-ħin hi tkun irriżenjat minn membru parlamentari.

Dan kollu jiġi minuted u jitniżżel fit-traskrizzjoni b'kollox li rriżenjat mill-Parlament.

DAVID AGIUS: Jekk ikun hemm xi diffikultà, kemm inwaqqfu s-seduta, nistennew ħames minuti, u nibdew oħra.

MR SPEAKER: Mhux għalhekk għedtlek li tista' ssir!

Jiġifieri jekk il-kwestjoni hija ta' sospensjoni, hemm rimedju, mhux problema.

Imbagħad, l-ewwel li tiġi diskussa hija l-mozzjoni ta' ringrazzjament lill-President attwali qabel ma jittermina l-kariga tiegħu, issir il-votazzjoni fuq dik il-mozzjoni, tiġi ppreżentata l-mozzjoni għan-nomina tal-Onor.

Marie Louise Coleiro Preca bħala President tar-Repubblika, u din tiġi diskussa mill-Gvern u l-Oppożizzjoni.

Nifhem li se nżommu mal-prassi li jitkellmu l-Prim Ministru u l-Kap tal-Oppożizzjoni.

S'issa dejjem hekk sar.

DAVID AGIUS: Irrid niċċekkja.

Nagħti risposta filgħodu fuq dan.

Araw bejnietkom u ddeċiedu intkom bejnietkom.

Imbagħad wara ssir il-votazzjoni.

DAVID AGIUS: Sur President, naħseb li dik is-seduta, tkunx l-ewwel jew it-tieni, jiġifieri titkellimx l-Onor.

Marie Louise Coleiro Preca u tieqaf, u mbagħad nibdew oħra, din dejjem għandha tkun iddedikata biss għal din l-okkażjoni.

Imbagħad, il-Kamra taġġorna.

MR SPEAKER: Hekk hu.

Fil-fatt, Onor. Agius, jien rajt x'sar f'okkażjonijiet preċedenti u nista' ngħid li dejjem hekk sar; ġew diskussi ż-żewġ mozzjonijiet u l-Kamra aġġornat.

Fl-aħħar okkażjoni kien hemm l-Onor.

CARMELO ABELA: Dan ifisser li l-ħin tal-Aġġornament ma jitteħidx?

MR SPEAKER: Le ma jitteħidx.

Imbagħad, il-Kamra taġġorna għall-4 ta' April.

CARMELO ABELA: Le, għat-2 ta' April, meta jkollna seduta normali.

Dakinhar, imbagħad, naġġornaw għall-4 ta' April u tkun is-seduta tal-ħatra uffiċjali.

MR SPEAKER: Iva, fejn jingħata l-ġurament u tinqara l-Proklama.

DAVID AGIUS: Il-Ġimgħa, 4 ta' April, iċ-ċerimonja tal-ħatra se tkun filgħaxija jew filgħodu?

CARMELO ABELA: Ħames snin ilu saret f'nofsinhar; però, għad m'hemm xejn deċiż s'issa.

Jiġifieri, rigward il-ħin eżatt m'hemmx ftehim.

DAVID AGIUS: Imma l-Ġimgħa qed ngħidu, hux hekk?

Probabbli se tkun bħalma sar ħames snin ilu, jew qrib.

DAVID AGIUS: Dakinhar kien is-Sibt.

CARMELO ABELA: Iva, kien is-Sibt filgħodu; imma s'issa m'għandix aktar informazzjoni.

MR SPEAKER: Nofs siegħa kollox.

M'għandniex indumu aktar minn nofs siegħa.

Nistgħu nimxu?

L-Onor.

DAVID AGIUS: Dakinhar se jkollna l-ħin tal-mistoqsijiet parlamentari wkoll, jew se nibdew mill-ewwel bid-diskors tal-Onor.

CARMELO ABELA: Fl-1 ta' April, mis-6.00 p.m. sas-6.30 p.m., ikollna l-ħin tal-mistoqsijiet parlamentari; fis-6.30 p.m., il-Ministru Coleiro Preca tagħmel l-aħħar diskors tagħha, tagħti l-ittra ta' riżenja li tinqara mill-iSpeaker u jiġi ddikjarat li minn dak il-ħin il-post tagħha ġie vvakat.

Hi toħroġ mill-Kamra, issir diskussjoni fuq l-ewwel mozzjoni, u mbagħad diskussjoni fuq it-tieni mozzjoni.

Wara, l-iSpeaker isejjaħ vot, u l-Kamra tiġi aġġornata għat-2 ta' April.

MR SPEAKER: Tajjeb hekk?

Nistgħu nimxu għall-Aġenda?

AFFARIJIET OĦRA

CARMELO ABELA: Sur President, nixtieq nitkellem dwar issue li qamet fil-Kumitat Permanenti dwar l-Ambjent u l-Ippjanar tal-Iżvilupp.

MR SPEAKER: Se tmur fil-Plenarja din it-talba għal diskussjoni, jew se tieqaf fil-Kumitat?

CARMELO ABELA: L-ewwel nett, jien konxju tat-talba li għamel l-Onor.

It-tieni, ir-remit tal-Kumitat Permanenti dwar l-Ambjent u l-Ippjanar tal-Iżvilupp ma jippermettix tali diskussjoni: però, min-naħa tal-Gvern, m'hemm l-ebda oġġezzjoni li jsir dibattitu fil-Plenarja fuq il-proġett inkwestjoni.

L-importanti li d-dibattitu jsir qabel ma l-MEPA tiddeċiedi fuq il-proġett partikolari.

Issa, jekk jien infurmat tajjeb, il-MEPA se tiddeċiedi fl-24 ta' Marzu.

Jiġifieri, id-dibattitu jrid isir qabel l-24 ta' Marzu.

Għaldaqstant, nallokaw seduta għal dan il-għan, u l-ħin jinqasam indaqs bejn iż-żewġ naħat tal-Kamra, u ma jkunx hemm vot, kif anke ġara fil-passat.

DAVID AGIUS: Sa fejn naf jien, it-talba tal-Oppożizzjoni kienet li ssir diskussjoni u jkunu mistednin ċerti nies biex jieħdu sehem fid-diskussjoni huma wkoll.

Dan huwa fir-remit tal-Kumitat.

DAVID AGIUS: Għaliex?

CARMELO ABELA: Jekk tara l-Att li waqqaf il-Kumitat innifsu … Qatt ma sar hekk.

CARMELO ABELA: Le, mhuwiex fir-remit ta' dan il-Kumitat li jsir dan it-tip ta' dibattitu fuq proġett li għadu mhux approvat.

Lanqas fuq proġett li kien approvat ma kien sar.

Assolutament mhuwiex fir-remit tiegħu.

DAVID AGIUS: Minn fejn toħroġ li mhux fir-remit tiegħu?

Jien rajtu l-Att, u għandi fil-laptop tiegħi wkoll.

(Interruzzjonijiet)

Jekk qed jgħid li toħroġ mil-liġi, allura naraw il-liġi.

DAVID AGIUS: Jekk id-dibattitu jsir fil-Kamra, jkollna d-diffikultà li ma nkunux nistgħu ntellgħu n-nies biex jitkellmu dwar dak is-suġġett.

Għalhekk għandu jsir fil-Kumitat.

CARMELO ABELA: Le, meta fil-Leġiżlatura li għaddiet tlabna li jsir dibattitu, sar fil-Kamra kollha.

DAVID AGIUS: Imma aħna mhux dibattitu qed nitolbu!

Aħna qed nitolbu diskussjoni b'nies esperti fuq is-suġġett.

CARMELO ABELA: Imma din it-tip ta' diskussjoni qed issir diġà.

Hemm hearings pubbliċi, hemm il-kors normali tal-MEPA, eċċ.

DAVID AGIUS: Jiġifieri qed ngħidu li l-Parlament m'għandux jiddibattiha din?

Anzi qed ngħidu li se nallokaw seduta għaliha.

DAVID AGIUS: Imma mhux dak li trid l-Oppożizzjoni!

(Interruzzjonijiet)

CARMELO ABELA: Jekk trid li l-Parlament jiddibattiha, mhux il-Membri Parlamentari jridu jiddibattu?!

MR SPEAKER: Kollox sew, l-Oppożizzjoni trid li fid-dibattitu jieħdu sehem l-esperti.

CARMELO ABELA: Diġà qed isir.

DAVID AGIUS: Fejn qed isir?

Fil-Parlament?

CARMELO ABELA: Biex il-Parlament jiddibatti, jridu jkunu l-Membri Parlamentari li jiddibattu!

DAVID AGIUS: U jistgħu jtellgħu l-esperti.

CARMELO ABELA: Fil-postijiet fejn hemm l-esperti, diġà qed isir dan.

DAVID AGIUS: F'kull kumitat jistgħu jitilgħu l-esperti.

Jiġifieri, issa bħala Gvern qed tgħidu li ma tridux li f'dan il-Kumitat jitilgħu l-esperti?

CARMELO ABELA: Le, mhux qed ngħid hekk.

Jien qed ngħid li l-Kumitat Permanenti dwar l-Ambjent u l-Ippjanar tal-Iżvilupp mhuwiex fir-remit tiegħu li jiddiskuti tali proġett.

Dan joħroġ mill-Att li jwaqqaf il-Kumitat innifsu.

DAVID AGIUS: Kollox sew, nistgħu narawha?

CARMELO ABELA: Sur President, jekk l-Oppożizzjoni ma tridx tiddibatti fil-Kamra, m'għandniex problema.

DAVID AGIUS: L-Oppożizzjoni trid li jsir dibattitu fil-Kumitat, ikun hemm l-esperti, u d-Deputati jkunu jistgħu jistaqsuhom.

MR SPEAKER: Mela l-pożizzjoni tal-Oppożizzjoni hija li d-dibattitu jsir fil-Kumitat.

CARMELO ABELA: Bir-remit tal-Kumitat dan ma jistax isir!

MR SPEAKER: Il-pożizzjoni tal-Gvern hija ċara, jiġifieri li d-dibattitu jsir fil-Plenarja.

Issa hawnhekk għandna l-liġi li twaqqaf dan il-Kumitat.

Ejja naraw ir-remit tal-Kumitat.

Trid naqrahomlok, Onor. Agius, jew trid tagħtihom daqqa t'għajn?

Arahom daqsxejn ħalli ma noqogħdux naqrawhom u nirrepetu.

DAVID AGIUS: Sur President, il-paragrafu (c) tas-subartikolu (2) tal-artikolu 34 jgħid hekk:

Issa aħna għandna rapport, u allura dan jista' jiġi diskuss ġo dan il-Kumitat.

Fil-fatt, dan il-paragrafu jkompli jgħid hekk:

CARMELO ABELA: Iva, imma "plan or policy" marbutin mal-MEPA u mhux ma' proġett!

Dan huwa proġett, u mhux pjan jew policy!

DAVID AGIUS: Mhux l-istess ħaġa, plan or policy?

CARMELO ABELA: Le, mhux l-istess ħaġa!

DAVID AGIUS: Mela l-MEPA tagħmel il-policy?!

CARMELO ABELA: Naħseb li l-Onor.

Callus jista' jgħidilna li mhux l-istess ħaġa!

U l-pjan jew il-policy iridu jkunu fuq issues marbuta mal-MEPA, u mhux fuq proġett.

Imkien ma tissemma l-kelma proġett.

Mill-paragrafu (c) joħroġ li dan il-plan or policy li se jkun hemm rigward power station importanti f'pajjiżna għandu jiġi diskuss f'dan il-Kumitat.

CARMELO ABELA: Sur President, aħna qed naddottaw l-istess proċedura li ntużat fil-leġiżlatura li għaddiet: anzi, qed immorru oltre.

Fil-leġiżlatura li għaddiet, l-Oppożizzjoni ta' dak iż-żmien kienet talbet li jsir dibattitu fuq l-estensjoni tal-Power Station tal-BWSC u kellha tirrikorri għall-Ordni Permanenti 13, għax il-Gvern ta' dak iż-żmien ma kienx aċċetta.

U d-dibattitu kien sar għax l-iSpeaker ta' dak iż-żmien kien ta raġun lill-Oppożizzjoni ta' dak iż-żmien biex isir tali dibattitu.

Issa aħna qed nimxu fuq l-istess stil ta' diskussjoni.

Anzi, aħna qed immorru oltre minn hekk għax qed ngħidu li dan id-dibattitu għandu jsir mill-ewwel!

Però, dan mhux fir-remit tal-Kumitat Permanenti dwar l-Ambjent u l-Ippjanar tal-Iżvilupp.

DAVID AGIUS: Ma kienx fir-remit tal-Kumitat Permanenti għall-Konsiderazzjoni ta' Abbozzi ta' Liġi li jmorru esperti, jew inkella nies mis-soċjetà ċivili, u jagħtu l-opinjoni tagħhom, imma aħna xorta qbilna!

Għax aħna m'għandniex problema!

Intkom għandkom problema!

CARMELO ABELA: Qbilna bl-istess mod li qbilna fuq tal-Guardianship!

DAVID AGIUS: Imma qed tibżgħu, jew għandkom xi diffikultà li din niddiskutuha?

CARMELO ABELA: Lanqas xejn!

CARMELO ABELA: Ma hemm l-ebda biża'!

DAVID AGIUS: Mela għalfejn mhux qed taqblu?

CARMELO ABELA: M'hemmx bżonn li noħolqu l-preċedent ...

DAVID AGIUS: Il-bżonn narawh aħna, x'affarijiet dawn!

CARMELO ABELA: Jien qed ngħid il-bżonn min-naħa tal-Gvern.

Qed nitkellem għalina jien!

DAVID AGIUS: Jiġifieri, ma taqblux li jiġu l-esperti f'dan il-Kumitat u jiddiskutu dan?!

CARMELO ABELA: Aħna naqblu li jsir dibattitu fil-Plenarja.

Jekk l-Oppożizzjoni ma tridx li jsir, ma jimpurtax, ma jsirx.

DAVID AGIUS: Le, aħna rridu kollox!

Nistgħu nagħmluh dak id-dibattitu, imma għalfejn qed teskludi lill-Oppożizzjoni milli tiddibatti skont kif inhu mniżżel fl-Ordnijiet Permanenti?

CARMELO ABELA: Dak mhux Ordni Permanenti!

CARMELO ABELA: Le, dak huwa l-Att li jwaqqaf il-Kumitat Permanenti dwar l-Ambjent u l-Ippjanar tal-Iżvilupp.

DAVID AGIUS: Dawn mhux l-Ordnijiet Permanenti?

CARMELO ABELA: Le, dik hija l-liġi.

DAVID AGIUS: Terġa'!

Aktar u aktar la mil-liġi!

CARMELO ABELA: Il-liġi ma titkellimx fuq proġetti.

Qatt ma sar hekk, u m'għandux isir hekk.

MR SPEAKER: M'hawnx qbil!

Il-Gvern qed jgħid li għandu jsir fil-Plenarja, u l-Oppożizzjoni qiegħda tinsisti li jkun hemm … (Interruzzjonijiet)

DAVID AGIUS: Jekk qed naqblu li jistgħu jitkellmu l-esperti, m'għandniex diffikultà li jsir fil-Plenarja.

CARMELO ABELA: Aħna d-dibattitu rriduh għall-Membri Parlamentari.

DAVID AGIUS: Jiġifieri qed teskludi li jiġu l-esperti u jitkellmu?

CARMELO ABELA: L-esperti għandhom kull post ieħor fejn jitkellmu.

DAVID AGIUS: Ġol-Parlament aħna qed ngħidu!

Id-Deputati jridu jistaqsu lill-esperti!

Għalfejn mhux qed tħalluhom jagħmlu dan?

CARMELO ABELA: Għalfejn il-Parlament għandu jirrepeti proċess li diġà qed isir mill-MEPA?

Dan huwa proċess li qed isir mill-MEPA fejn l-esperti qed jitkellmu!

Fuq il-media rajna lil kulħadd jitkellem.

Ħadd mhu qed iżomm ħalq ħadd!

DAVID AGIUS: M'għandux x'jaqsam!

Il-Parlament huwa awtonomu minn kull ħaġa li ssir fil-pajjiż!

MR SPEAKER: Jien għandi t-traskrizzjoni tal-laqgħa li nżammet fis-26 ta' Frar, fejn kien hemm dan id-diżgwid, u għalhekk din il-kwestjoni ġiet quddiem il-House Business Committee.

F'din il-laqgħa, iċ-Chairperson qalet hekk:

"Iva, din it-talba tista' titressaq quddiem il-Kumitat dwar ix-Xogħol tal-Kamra.

Madanakollu, aħna xorta qed nistennew li l-Onor.

Konrad Mizzi jiġi jagħmlilna l-preżentazzjoni fil-ħin, anke fil-preżenza tal-NGOs u tal-pubbliku."

Qed naqra minn paġna 12 tal-estratt tal-laqgħa tas-26 ta' Frar 2014.

Imbagħad, l-Onor.

"Grazzi, Madam Chair.

Din in-naħa tal-Kamra ma ssib l-ebda diffikultà li jkun hemm diskussjoni fil-Plenarja.

Però, dan il-Kumitat kien diġà qabel b'mod unanimu li l-ewwel nett ikun hawn preżentazzjoni, u wara ssir diskussjoni fejn fiha jkunu jistgħu jsiru mistoqsijiet lill-esperti li fformulaw l-istudji dwar l-impatt ambjentali, b'mod li jkun hemm interattività kemm jista' jkun."

Imbagħad iċ-Chairperson qalet hekk:

Din hija l-pożizzjoni tal-Kumitat.

Qed inqajjimha ħalli nippruvaw nifhmu l-affarijiet.

L-Onor.

CARMELO ABELA: Jien naf li kien hemm korrispondenza – naħseb il-kollega tiegħi raha wkoll – u l-Ministru wieġeb li minkejja li, mhux fir-remit tal-Kumitat, m'hemm l-ebda oġġezzjoni li ssir preżentazzjoni.

Wara rriżulta li mhux preżentazzjoni kienet qed tintalab, iżda tnejn jew tliet seduti biex jiġi ddibattut u diskuss il-proġett, meta dan il-proċess qed isir mill-awtorità kompetenti.

Mhuwiex il-Parlament li joħroġ il-permessi, imma l-awtorità kompetenti!

Il-proċess ta' konsultazzjoni u diskussjoni qed isir mill-MEPA, u l-esperti għandhom iċ-ċans jgħidu tagħhom.

Il-MEPA hija l-awtorità mwaqqfa b'liġi biex tagħmel dan it-tip ta' diskussjonijiet.

Sakemm issir preżentazzjoni lill-Kumitat fejn il-membri tal-Kumitat jistgħu jistaqsu, m'hemm l-ebda oġġezzjoni, minkejja li mhux fir-remit tal-Kumitat.

Madanakollu, aħna qed immorru pass oltre u qed ngħidu li aħna lesti li nagħmlu seduta fil-Plenarja, bil-ħin jinqasam indaqs bejn iż-żewġ naħat, qabel ma l-MEPA tiddeċiedi fl-24 ta' Marzu.

Ma nafx jekk dan hux aċċettabbli għall-Oppożizzjoni.

MR SPEAKER: L-Onor.

RYAN CALLUS: Sur President, hawnhekk qed nitkellmu fuq proġett importanti ħafna, u li huwa ta' natura nazzjonali.

Dan mhux permess kwalunkwe; dan huwa permess importanti ħafna.

Jiġifieri, rridu nifhmu fuq xiex qegħdin nitkellmu.

L-Onor.

Carmelo Abela qal li dan huwa proċess li qiegħda tagħmlu l-MEPA; iżda, filwaqt li huwa veru li saru laqgħat ta' konsultazzjoni pubblika fir-rigward tal-Environmental Impact Assessment (EIA), ftit tal-jiem ilu ħareġ rapport ieħor tal-Awtorità għas-Saħħa u s-Sigurtà fuq il-Post tax-Xogħol, u m'hemmx laqgħa oħra pubblika fejn jista' jiġi diskuss bil-kontribut tal-esperti ħlief dakinhar li se jiġi deċiż il-permess.

Dan huwa rapport importanti ħafna.

Għaldaqstant, naħseb li l-Kumitat Permanenti dwar l-Ambjent u l-Ippjanar tal-Iżvilupp għandu jkollu dritt li jistaqsi qabel ma tittieħed deċiżjoni.

Aktar minn hekk, qed nagħti raġuni għalfejn dan il-Kumitat għandu jkollu dritt li jagħmel mistoqsijiet mhux biss lill-politiku – għax ir-rapport mhux il-politiku kitbu – imma lill-esperti.

Sur President, f'dak li qrajt inti hemm miktub iswed fuq l-abjad li kien hemm qbil fil-Kumitat Permanenti dwar l-Ambjent u l-Ippjanar tal-Iżvilupp.

Allura, kif issa niġu fil-House Business Committee u ngħidu li dak il-qbil – dan huwa mniżżel fil-Minuti wkoll – m'għandux jiġi rispettat?

Il-kollega tiegħi, l-Onor.

"Il-Kumitat kien diġà qabel b'mod unanimu li l-ewwel nett ikun hawn preżentazzjoni ..."

– Onor. Abela, tista' ssir preżentazzjoni! –

"… u wara ssir diskussjoni fejn fiha jkunu jistgħu jsiru mistoqsijiet lill-esperti."

Mela allura, il-mistoqsijiet isiru lill-esperti mhux lill-politiku!

U ċ-Chairperson, l-Onor.

Marlene Pullicino, li hija membru tal-Gvern, irrispondiet hekk:

"Fuq dak qbilna ..."

Imbagħad, l-Onor.

"Jekk ikunx hemm ukoll diskussjoni fil-Plenarja ..."

– u allura mhux biss diskussjoni fil-Plenarja, imma diskussjoni fil-Plenarja flimkien ma' diskussjoni fil-Kumitat –

"… mhuwiex dan il-Kumitat li jrid jiddeċiedi dan, imma trid tiġi deċiża f'istanza oħra."

Iċ-Chairperson terġa' tgħid:

"Eżatt.

Jien m'iniex membru ta' dan il-Kumitat, però ma nistax nifhem kif dan il-qbil bejn iż-żewġ naħat m'għandux jiġi rispettat.

MR SPEAKER: Onor. Callus, dawk diġà ċċitajthom jien, imma l-pożizzjoni tal-Gvern illum hija li d-diskussjoni ssir fil-Plenarja.

L-Onor.

CARMELO ABELA: Sur President, l-ewwel nett, proċess tal-MEPA huwa proċess tal-MEPA.

Jekk il-MEPA qed tħoss li hemm bżonn li ssir xi laqgħa pubblika, bħalma qal l-Onor.

Callus, allura nitolbu jagħmel din it-talba lill-MEPA, li hija l-Awtorità mwaqqfa bil-liġi biex tiddiskuti dan it-tip ta' proġetti.

Veru, dan huwa proġett ta' importanza nazzjonali; però, daqstant ieħor kien proġett ta' importanza nazzjonali l-proġett tal-estensjoni tal-BWSC.

Jiġifieri, din mhix xi ħaġa li qed issir l-ewwel darba!

L-estensjoni tal-Power Station tal-BWSC kienet ġiet diskussa fil-Plenarja għax mhux ir-remit tal-Kumitat Permanenti dwar l-Ambjent u l-Ippjanar tal-Iżvilupp li jiddiskutiha, u kien hemm ukoll il-proċess tal-MEPA.

Ir-remit tal-Kumitat Permanenti dwar l-Ambjent u l-Ippjanar tal-Iżvilupp joħroġ mil-liġi u, kif għedt, mhuwiex fir-remit tiegħu li jiddiskuti proġett, importanti kemm huwa importanti.

Il-liġi mhux jien għamiltha!

Fil-Kumitat kien hemm qbil li ssir preżentazzjoni; però wara, l-Onor.

Pullicino ried li mhux biss ikun hemm preżentazzjoni, imma li jkun hemm ukoll dibattitu ta' tnejn jew tliet laqgħat oħra.

Il-Ministru qabel li jkun hemm preżentazzjoni, anke jekk dan imur oltre r-remit tal-Kumitat.

Jiġifieri, hemmhekk diġà aċċettajna li mmorru oltre mir-remit tal-Kumitat biex issir preżentazzjoni.

Qbilna wkoll li l-Membri u min ikun preżenti jkun jista' jistaqsi; imma, li nagħmlu dibattitu ta' tnejn jew tliet laqgħat biex naraw jekk għandux joħroġ il-permess jew le naħseb li mhuwiex fir-remit tal-Kumitat.

Għalhekk, il-proposta tal-Gvern hi li nagħmlu dibatittu biex il-Membri jkunu jistgħu jitkellmu, kif sar fil-leġiżlatura li għaddiet wara li issue ġiet imqajma mill-Oppożizzjoni ta' dak iż-żmien.

MR SPEAKER: L-Onor.

DAVID AGIUS: Sur President, dan huwa kompletament il-kontra ta' dak li qalet iċ-Chairperson ta' dan il-Kumitat, li hija membru tal-istess Gvern.

F'paġna 11 insibu li hija qalet hekk:

"Jien naħseb li għandna nistennew sakemm ikollna l-laqgħa mal-Onor.

Konrad Mizzi, fejn ikollu l-istudji kollha f'idejh u jkun jista' jagħmlilna l-preżentazzjoni sħiħa.

Din se ssir qabel il-hearing li se jkun hemm tal-MEPA; imbagħad aħna nkomplu nisimgħu dak kollu li għandha għad-dispożizzjoni tagħha l-MEPA biex tieħu deċiżjoni, u l-materja tiġi diskussa fit-tul u fil-fond kemm ikun hemm bżonn fil-waqt tagħha."

Jekk fil-House Business Committee se nibdew niddettaw kif jaħdmu l-kumitati tagħna, se jkollna rebus sħiħ!

Naħseb li dak li jsir f'dak il-Kumitat m'għandux … (Interruzzjonijiet)

MR SPEAKER: Onor. Agius, kuntrarjament għal dak li qed tgħid, aħna qed niddiskutu x'għandu jsir minn issa ʼl quddiem proprju għaliex saret talba mill-Kumitat Permanenti dwar l-Ambjent u l-Ippjanar tal-Iżvilupp lil dan il-Kumitat.

Jiġifieri, din mhix kwestjoni li aħna niddettaw.

Il-House Business Committee ġie mitlub minn dan il-Kumitat biex jiddeċiedi.

DAVID AGIUS: Jiddeċiedi d-data ta' meta jsir id-dibattitu, u mhux li ma jiġix diskuss fil-Kumitat!

MR SPEAKER: Iva, imma l-Kumitat ma rregolax ruħu hu.

DAVID AGIUS: Irregola ruħu biex ikun hemm id-dibattitu ġol-Kumitat, u biex, oltre minn dak, ikun hemm dibattitu fil-Plenarja.

MR SPEAKER: Imma qegħdin hawnhekk għax saret it-talba.

Issa l-Gvern qed jgħid li għandu jiġi diskuss fil-Plenarja, u intom qed tgħidu li għandu jkun hemm aktar diskussjonijiet fil-Kumitat, imbagħad immorru fil-Plenarja.

Dik hija l-proposta tagħkom.

CARMELO ABELA: Sur President, nixtieq niċċara punt.

Jien tkellimt kemm maċ-Chairperson, kif ukoll ma' membru min-naħa tal-Gvern ta' dan il-Kumitat, u nista' ngħid li m'hemm l-ebda diskrepanza bejn dak li qed ngħid jien u dak li ntqal fil-Kumitat.

Il-Ministru aċċetta li ssir preżentazzjoni, minkejja li mhuwiex fir-remit tal-Kumitat.

Dan il-Kumitat qed jiltaqa' b'regolarità kbira u, jekk se nqabblu kemm iltaqa' fi tmien xhur ma' kemm iltaqa' fil-ħames snin ta' qabel u ta' qabel, insibu li hemm diskrepanza kbira!

Imma ħalli nżomm mas-suġġett li għandna llum.

Il-proposta tal-Gvern hija ċara.

Aħna qbilna li ssir preżentazzjoni f'dak il-Kumitat.

Però, meta mbagħad membru tal-istess kumitat ried li mhux biss issir preżentazzjoni, imma mmorru oltre minn hekk, il-Gvern qabel li jsir dibattitu fil-Plenarja.

Pullicino qal li jkun hemm "preżentazzjoni, u wara ssir diskussjoni fejn fiha jkunu jistgħu jsiru mistoqsijiet lill-esperti li fformulaw l-istudji dwar l-impatt ambjentali b'mod li jkun hemm interattività kemm jista' ikun", u ċ-Chairperson irrispondiet li taqbel.

MR SPEAKER: Jien quddiemi għandi l-Minuti li għamlet is-Sinja.

Anna Brincat, l-Iskrivana tal-Kumitat, u hawnhekk qed jingħad li dwar it-tielet item ta' korrispondenza ġie deċiż li l-Ministru għall-Enerġija u l-Konservazzjoni tal-Ilma, jew rappreżentant tiegħu, jagħmel preżentazzjoni f'laqgħa li d-data kellha tiġi stabbilita aktar tard.

Dak kien il-ftehim skont il-Minuti.

U dawn ġew ikkonfermati.

ONOR CARMELO ABELA: Naqblu sakemm kienet preżentazzjoni.

Però, meta mbagħad riedu dibattitu fuq jekk nissostitwixxux il-MEPA ...

DAVID AGIUS: Sur President, mhu qed nissostitwixxu lill-ebda MEPA!

Fil-Kumitat ġie maqbul li jkun hemm diskussjoni u jsiru l-mistoqsijiet.

U dan il-Kumitat talab lilna biex ngħidulhom meta ssir id-diskussjoni fil-Plenarja, u mhux jekk niddibattux jew le, jew jekk għandux ikun hemm diskussjoni fuq il-preżentazzjoni tal-Ministru jew le.

MR SPEAKER: Mela żgur li hawn qbil li għandha tiġi diskussa fil-Plenarja, kemm min-naħa tal-Oppożizzjoni, skont dak li qal l-Onor.

George Pullicino fil-Kumitat, kif ukoll min-naħa tal-Gvern.

Għalhekk, nistgħu niffissaw id-data għall-Plenarja.

Ċertament trid tkun qabel l-24 ta' Marzu, peress li jiġi deċiż dakinhar.

CARMELO ABELA: Dan ifisser li trid issir il-ġimgħa d-dieħla.

U l-ġimgħa d-dieħla għandna s-17 u t-18 ta' Marzu.

MR SPEAKER: Ejja nagħmlu d-data.

CARMELO ABELA: Qabel nagħti data rrid niċċekkja mal-Ministru konċernat.

Mela naqblu li l-ġimgħa d-dieħla għandha ssir id-diskussjoni fil-Plenarja?

Ħalli ngħaddu għal xogħol ieħor għax għandna ħafna xogħol x'nagħmlu.

L-Onor.

DAVID AGIUS: Iva, biss mhux qed neskludu li fil-Kumitat jibqa' għaddej ix-xogħol.

MR SPEAKER: Dak se jirregola ruħu.

CARMELO ABELA: Il-Kumitat jibqa' għaddej bix-xogħol tiegħu, u joqgħod fir-remit tiegħu.

Ħalli nagħmilha ċara.

MR SPEAKER: Jien qed nagħmilha ċara li d-diskussjoni fil-Plenarja żgur trid issir.

Ma naħsibx li hawn xi oġġezzjoni.

Għaldaqstant, irridu nsibu data li se tkun il-ġimgħa d-dieħla.

Onor. Agius, id-data se tiġi kkomunikata lilek mill-Onor.

Carmelo Abela, li se jikkomunika mal-Ministru biex naraw li l-partijiet ikunu preżenti.

Però żgur li se tkun il-ġimgħa d-dieħla – jew fis-17 ta' Marzu jew fit-18 ta' Marzu, għax id-19 ta' Marzu hija festa pubblika.

L-Onor.

DAVID AGIUS: Sur President, kien hemm ittra min-naħa tal-Onor.

MR SPEAKER: Iva, dik diġà ddeċidejt fuqha u se ngħaddiha lill-Ombudsman.

DAVID AGIUS: Jiġifieri, qed ngħidu li dan il-Kumitat jaqbel li tgħaddiha lill-Ombudsman?

Ovvjament, jien din l-ittra qrajtha mill-gazzetta qabel.

CARMELO ABELA: Sur President, nista' ninterrompik ftit, jekk jogħġbok?

CARMELO ABELA: Bħalissa qed issir stqarrija ministerjali fil-Kamra, u suppost li wara li l-Ministru jwieġeb, ma jibqgħux isiru aktar mistoqsijiet.

Jien nixtieq ningħata l-permess li mmur fil-Kamra ħalli nara jekk hux minnu dan li qed isir.

MR SPEAKER: Jien ħallejt lid-Deputy Speaker.

CARMELO ABELA: Iva, imma d-Deputy Speaker irid jimxi mar-ruling tiegħek, mhux qed iwieġeb il-Prim Ministru u jibqgħu jsiru l-mistoqsijiet!

Mela jista' jkun?!

Hemm ruling fuqha din.

CARMELO ABELA: Iva, imma mhux qed jimxi miegħu, bir-rispett kollu.

MR SPEAKER: Onor. Abela, jien ma nsib l-ebda diffikultà li tmur fil-Kamra.

Imma ma nistax noqgħod nieqaf.

CARMELO ABELA: Sur President, diġà kelli żewġ telefonati li waqt li qed jitkellem il-Ministru qed jibqgħu jsiru l-mistoqsijiet.

Kif jista' jkun jibqa' jiġi permess li jsiru l-mistoqsijiet?

DAVID AGIUS: Jekk il-Ministru jaċċetta li jħallihom jagħmlulu l-mistoqsijiet!

CARMELO ABELA: Is-Sedja qed taċċetta, mhux il-Ministru.

DAVID AGIUS: Jekk qed iweġibhom, qed jaċċettahom!

MR SPEAKER: Inti taf daqsi li sakemm ma jkunx hemm Membru li jiġbed l-attenzjoni … (Interruzzjonijiet)

Se nibqa' miexi daqsxejn, għax inkella mhux se nagħmlu progress.

L-ittra li rrefera għaliha l-Onor.

David Agius hija l-ittra li bagħat l-Onor.

Kulħadd għandu kopja tagħha.

Jien, kif qrajtha din, ħassejt li fis-sens ta' kontenut seta' ma bagħathilix, seta' bagħatha lill-Ombudsman hu stess.

Però, ladarba ġiet a konjizzjoni tiegħi, bil-permess tagħkom, jien se ngħaddiha lill-Ombudsman.

L-Onor.

CARMELO ABELA: Sur President, hawnhekk qed jikkwota artikolu 13(4) tal-Att dwar l-Ombudsman.

Dan isemmi ċar u tond li jrid ikun hemm petizzjoni, u petizzjoni m'hemmx.

MR SPEAKER: Onor. Abela, jekk l-Ombudsman jaqra l-ittra u jħoss li m'għandux għalfejn jieħu azzjoni fuqha, allura dik hija deċiżjoni tiegħu, mhux deċiżjoni tal-iSpeaker.

CARMELO ABELA: Imma l-ittra hija indirizzata lilek, bir-rispett kollu.

MR SPEAKER: Iva, għalhekk għidtlek li se nibgħatha direttament lill-Ombudsman.

La bagħatha lili, jien qed naqraha lilkom, tajtkom kopja u se ngħaddiha lill-Ombudsman.

Niġu issa għall-Ombudsplan.

MR SPEAKER: Niġbed l-attenzjoni tal-Onor.

Membri li quddiemkom għandkom tliet affarijiet: għandkom kopja riveduta tal-Ombudsplan tas-sena 2014, li ġiet ippreżentata kif miftiehem wara l-laqgħa tas-17 ta' Diċembru, fejn allura kellhom isiru xi tibdiliet li qabel dwarhom dan il-Kumitat meta beda jiġi diskuss l-Ombudsplan; għandkom kopja tar-reazzjoni tal-Ombudsman għar-rimarki li tqajmu fil-laqgħa fuq imsemmija; u għandkom kopja tar-rapport imħejji mill-Ombudsman datat 2014, li tqiegħed minni fuq il-Mejda tal-Kamra fis-seduta tal-bieraħ, jiġifieri r-rapport intitolat "On the strengthening of the Ombudsman institution – A proposal by the Office of the Parliamentary Ombudsman".

Ladarba kulħadd għandu l-kopji li tkellimt fuqhom, qabel ma niġi għall-approvazzjoni tal-Ombudsplan, jekk hemm xi reazzjoni jew xi domandi li jridu jsiru fuq dak li għandna quddiemna, dawn jistgħu jsiru, kemm dwar ir-reazzjoni tal-istess Ombudsman wara r-rimarki li saru fl-aħħar laqgħa, kif ukoll dwar il-kopja riveduta tal-istess Ombudsplan tal-2014.

L-Onor.

CLAUDETTE BUTTIGIEG: Mr Speaker, jekk tippermettili, se nibda mill-iktar dokument reċenti li għandna quddiemna, għaliex ħareġ meta l-Ombudsman għamel il-Konferenza Stampa, u kelli l-opportunità li nniżżlu minn fuq il-website u naqrah.

Laqtuni xi affarijiet li forsi nixtieq niċċarawhom xi ftit.

Waħda mill-ewwel affarijiet li laqtuni fl-introduzzjoni bażikament hija li l-Ombudsman qed jgħid illi d-Deputat Prim Ministru ħeġġu biex jagħmel dan ir-rapport, li jsir dan l-istudju.

Forsi jiċċarawlna daqsxejn dan il-punt għaliex, min-naħa l-oħra, il-Ministeru li tmexxi l-Onor.

Helena Dalli ħareġ dokument ta' konsultazzjoni.

Dawn l-affarijiet qegħdin jaħdmu flimkien?

X'qed jiġri eżatt f'dak ir-rigward?

Naħseb li l-iktar ħaġa li laqtitni hija l-enfasi li qed issir fuq id-drittijiet.

Naħseb li meta aħna nitkellmu fuq dawk li huma fundamental rights, anke issues fuq livell Ewropew qed niffaċċjaw.

Ikun tajjeb li l-Ombudsman jispjega daqsxejn lil dan il-Kumitat x'inhi l-veduta tiegħu fuq dan il-punt, għaliex fuq livell Ewropew ukoll qed issir diskussjoni dwar jekk, pereżempju, l-aġenzija Equinet u l-aġenzija FRA għandhomx jingħaqdu flimkien.

Ħafna drabi dan isir anke minħabba raġunijiet ta' human resources u overlapping.

Inti taċċenna wkoll għal diversi aġenziji u entitajiet f'Malta fejn inti, jekk m'iniex sejra żball, kont għidt li, fl-aħħar mill-aħħar, l-Ombudsman mhux qiegħed hemmhekk biex jagħmel kampanji edukattivi, imma biex jissorvelja at a much higher level than that.

Però, inti qed tgħid li għandu jkun hemm body għalih li jkun parti mill-Uffiċċju tal-Ombudsman?

Forsi tiċċaralna daqsxejn dan il-punt.

DR. JOSEPH SAID PULLICINO (Ombudsman): Xi żmien ilu kien ġie għandi konsulent għad-Deputat Prim Ministru u qalli li jkun interessat li jkollu suġġerimenti mingħandna fuq kif, fil-fehma tagħna, jista' jiġi żviluppat l-Uffiċċju.

Dan in vista tal-fatt li fil-Programm Elettorali jintqal espressament li waħda mill-affarijiet li għandhom jiġu kkonsidrati hija t-tisħiħ tal-istituzzjoni.

Jien għedtlu li kont se nagħmillu proposta; imma, man mano li bdejna nistudjaw l-affarijiet, imbagħad ħareġ id-dokument li jkopri firxa wiesgħa – forsi anke fit-tul ħafna – ta' kif wieħed jaħseb li jista' jiġi żviluppat.

Huwa dokument ta' konsultazzjoni, mhux dokument ta' attwazzjoni, jiġifieri wieħed jista' jara x'jista' jieħu minnu.

Ir-rapport se nkunu nistgħu nippubblikawh, u kien informat bih il-konsulent.

It-tieni parti tad-domanda naħseb tirreferi għall-human rights bħala human rights.

Hemm żewġ dokumenti, kif taf inti.

Hemm id-dokument tal-lum, u kien hemm dokument li ħriġna qabel fuq l-istituzzjoni ta' National Human Rights Institution of Malta.

Dik hija proposta li ilna ħafna nagħmluha; però, issa waslet biex tiġi attwata, u naturalment huwa fir-remit tal-Gvern li jagħżel l-aħjar mod kif tiġi attwata.

Dik mhix xi ħaġa tagħna.

Li aħna ssuġġerejna kien biss li dak li jsir isir b'mod li l-istituzzjoni li titwaqqaf tkun istituzzjoni li tikkwalifika għar-rikonoxximent tal-United Nations bħala NHRI fil-grad li suppost li għandha tkun.

Dwar id-domanda kif inqis jien li d-diskussjoni għandha tkun, jiena naħseb li l-ebda istituzzjoni m'għandha tkun b'mod li tkopri kollox.

Hawn Malta għandna diversi istituzzjonijiet li jkopru aspetti differenti ta' human rights.

Pereżempju, jekk nitkellmu fuq diżabilità, għandna ċertu aspett, għandna l-ugwaljanza, tat-tfal … Allura, l-idea tiegħi kienet – din tista' tiġi attwata u tista' ma tiġix – li jkun hemm overseeing body li jikkoordina l-ideat ta' dawn in-nies kollha, u joħroġ policy waħda li tkun body li ma tkunx tinkorpora lil dawn l-istituzzjonijiet.

Għalina qatt m'aħna favur konverġenza totali ta' dawn l-istituzzjonijiet: irid ikun hemm koordinazzjoni.

CLAUDETTE BUTTIGIEG: U allura taħseb li body ta' dan il-livell, anke minħabba li semmejt ir-rikonoxximent fuq livell internazzjonali, għandu jkun maqtugħ mill-Gvern?

DR. JOSEPH SAID PULLICINO: Bilfors trid tkun istituzzjoni awtonoma li tkun regolata bil-Prinċipji ta' Pariġi – il-Paris Principles – li tassigura awtonomija kompleta kemm finanzjarja, kemm bħala struttura … Trid tkun simili għall-Ombudsman.

Jiġifieri, trid tkun fuq livell simili għal dak tal-istituzzjoni tagħna.

CLAUDETTE BUTTIGIEG: Issemmi wkoll – xi ħaġa li laqtitni ħafna fid-dokument tiegħek – ir-right to good administration, u li inti qed tgħid li għandha tkun addirittura fil-Kostituzzjoni.

Nixtieq li forsi tamplifika ftit fuq dan.

DR. JOSEPH SAID PULLICINO: Id-dritt ta' good administration huwa dritt li llum huwa rikonoxxut universalment bħala dritt.

Jekk għandux ikun fil-Kostituzzjoni jew le hija l-issue.

Ladarba fil-Kostituzzjoni Ewropea dan id-dritt huwa espressament rikonoxxut bħala dritt fundamentali bażiku, nikkonsidra li għandu jkun il-bażi tar-reviżjoni tal-Kostituzzjoni.

Jiena nħoss li l-Kostituzzjoni qiegħda hemmhekk proprju biex tassigura good administration, u allura għandek tibda minn dik.

Kollox isegwi minn dak id-dritt, għax imbagħad tidħol il-kontabilità tal-amministrazzjoni u r-responsabbiltà tagħha għall-iżbalji u għad-danni li jikkaġunaw l-impjegati tagħha, il-mod kif tiġi vverifikata, u allura jidħlu l-Uffiċċju tal-Ombudsman u l-Uffiċċju tal-Awditur Ġenerali.

Hija struttura waħda li tiddependi kollha min dak id-dritt.

Illum, fil-Public Administration Act, parti minn dak id-dritt qed jiġi attwat.

Illum, diġà hemm ċerti elementi tiegħu.

Pereżempju, illum il-Public Administration Act tagħtik poter eżekuttiv biex inti tmur il-Qorti u tressaq impjegat li ma jkunx mexa sewwa, u għandek id-dritt għar-rimedju mill-Qorti.

CLAUDETTE BUTTIGIEG: Nifhmek perfettament għalxiex qed tgħid għax jien għaddejja minn dan il-proċess; però ma nikkummentax għax huma affarijiet personali.

Inti ssemmi wkoll illi, fl-aħħar mill-aħħar, tista' tagħmel rakkomandazzjonijiet; però, dawn ir-rakkomandazzjonijiet sfortunatament – jew fortunatament, kont minn liema naħa tħares lejhom – mhux dejjem jintlaqgħu, u allura inti prattikament qed tissuġġerixxi li tingħata iktar saħħa fil-Parlament billi jkun hemm kumitat li qed jaqbeż għal dak li qed tissuġġerixxi inti.

DR. JOSEPH SAID PULLICINO: Is-sitwazzjoni llum hija – u hekk nixtiequ li tibqa' – li aħna nirrakkomandaw biss, u ma jkollniex poter eżekuttiv għal raġunijiet li spjegajt f'dawn il-kriterji.

Naħseb li qatt m'għandu jkun hemm sitwazzjoni fejn l-Ombudsman isir qisu qorti.

Dak huwa żbaljat; però naqbel ukoll li għandha tingħata saħħa iktar lir-rakkomandazzjonijiet tiegħu.

L-esperjenza tagħna kienet, kemm fl-amministrazzjoni preċedenti, u anke f'din l-amministrazzjoni, li r-rakkomandazzjonijiet tagħna fil-maġġor parti kbira tagħhom jiġu milqugħa.

Ikun hemm diskussjoni – anke f'din l-amministrazzjoni – jgħidulna li ma jaqblux magħna, però jagħmluhom.

Imbagħad, hemm dawk il-ftit każijiet li jkunu każijiet importanti li ħafna drabi jinvolvu spiża kbira, jinvolvu prinċipji ta' politika ġenerali, li ma jiġux aċċettati.

Allura, wieħed mis-suġġerimenti f'dan l-istadju hu li meta aħna nibagħtu rapport lill-Parlament – kif għandna dritt nagħmlu – dak ir-rapport jiġi, b'xi mod, ikkonsidrat minn xi kumitat bil-proċedura li tagħżel il-Kamra, u allura jkollok daqsxejn ventilazzjoni tal-issue.

B'dak il-mod, ir-rapport tagħna jasal sal-ogħla punt li jista' jasal.

Apparti l-enforcement …

MR SPEAKER: L-Onor.

CARMELO ABELA: L-ewwel nett, xtaqt nitlob lill-Prim Imħallef Emeritus biex forsi jiċċara ftit il-punt li hemm f'paġna 4 tal-Ombudsplan.

Jien għandi l-verżjoni oriġinali.

Naf li kien hemm xi tibdil; però qed nikkwota ta' qabel.

Qed nirreferi għal paragrafu 2.9, fejn l-aħħar sentenza qed tgħid hekk:

"Naturalment, però, tul il-kampanja elettorali jkun hemm l-urġenza biex kemm jista' ikun iċ-ċittadin jinqeda malajr."

Xtaqtu jiċċara ftit dan il-punt għax jiena sinċerament, meta rajtu, forsi ma fhimtux biżżejjed, jew inkella addirittura fhimt li forsi kien hemm ċerta pressjoni fuq l-Ombudsman biex jaqta' ċertu każi li kellu quddiemu meta konna f'kampanja elettorali.

Dan il-kumment jiena ħadtu b'dan il-mod.

Naturalment, qed nistaqsi biex ikun jista' jiċċara aħjar din is-sentenza.

It-tieni punt li xtaqt nagħmel huwa dwar ċertu kummenti li mhumiex f'dan ir-rapport; però, ġaladarba għandna l-pjaċir li tkun fostna, xtaqt naqsamhom miegħek u mal-kollegi tiegħi hawnhekk.

Naħseb li l-Ombudsman kellu jkun iktar kawt fil-kummenti tiegħu, u qed nirreferi b'mod partikolari għall-kumment li kien intqal vis-à-vis il-Kumitat Permanenti dwar is-Saħħa, fejn, wara li kien hemm il-proposta min-naħa tal-Onor.

Grech min-naħa tal-Oppożizzjoni, l-Ombudsman ħareġ stqarrija fejn faħħar l-inizjattiva, u qisu għamel appell fl-aħħar tal-istqarrija tiegħu biex ikun hemm qbil dwar dan.

Għalfejn qed nagħmel din ir-rimarka?

Konna għadna lanqas bdejna niddiskutu bħala Gvern fuq l-istess mozzjoni li kienet imressqa fil-Kamra.

Ir-riżultat finali kien li l-Kamra kollha qablet fuq dan il-kumitat, jiġifieri nzerta li ma kienx hemm problemi: però, naħseb li l-Ombudsman għandu jkun iktar kawt meta jesprimi l-opinjoni tiegħu, u speċjalment ma jidħolx qisu fl-arena politika.

Għax ejja nimmaġinaw li forsi ma kienx hemm qbil bejn iż-żewġ naħat, u l-Ombudsman ħa side minnhom li setgħet kienet in-naħa tal-Gvern – immaterjali liema naħa – … Ġibt dan l-eżempju għax huwa eżempju li ġara u, fl-opinjoni tiegħi, naħseb li kellu jkun hemm ċerta kawtela qabel isir id-dibattitu, għaliex imbagħad għaddew numru ta' ġimgħat minn meta sar dan id-dibattitu, eċċ.

L-aħħar kumment huwa marbut mal-finanzi.

Fl-Ombudsplan li ġie ppreżentat lilna, fit-taqsima tal-aħħar hemm rendikont finanzjarju, u naturalment juri wkoll in-nefqa li l-Ombudsman ikun qed jipproġetta għas-sena li nkunu qegħdin fiha.

Hawnhekk għandna t-talba – għax hawnhekk għandna miktub fl-aħħar kolonna f'paġna 42 "requested allocation for 2014" – u hemm it-talba b'mod globali ta' ftit aktar minn €1 miljun.

Jiena kont rajt l-estimi finanzjarji għal din is-sena ...

MR SPEAKER: Naħseb li minn paġna 40 qed taqra.

CARMELO ABELA: Fuq tiegħi paġna 42.

Jekk kien hemm xi tibdil ikkumpatini, imbagħad nara dak li konna ...

CLAUDETTE BUTTIGIEG: Paġna 41.

CARMELO ABELA: Jien rajt l-estimi finanzjarji fejn kien hemm l-allokazzjoni ta' € 850,000.

Forsi jiċċaralna ftit liema hi l-figura.

Jiġifieri, it-talba kienet mod u naħseb li ngħata mod ieħor.

Però, marbut ma' din, niftakar li fil-passat kien intqal lil dan il-Kumitat li kien hemm xi flus "imfaddla", fis-sens li kienu allokati lill-Uffiċċju tal-Ombudsman, però li, għal xi raġuni jew oħra, il-proġett ma kienx sar u kien hemm il-ħsieb li jsir aktar tard.

Ma nafx jekk hux qiegħed tard ħafna jien, jiġifieri li dawk kollha kienu saru, jew inkella … Dawk kienu l-mistoqsijiet tiegħi.

DR. JOSEPH SAID PULLICINO: Ħalli nibda mill-aħħar waħda tal-finanzi.

Bħala finanzi l-ammont tal-budget li qed nitolbu għola għaliex il-gvern preċedenti allokalna premises oħrajn biex inkunu nistgħu nkabbru u niżviluppaw l-uffiċċju, u allura jinvolvi wkoll spiża kapitali sostanzjali.

Il-flus li kellna mfaddlin taru għax kellna request mill-Finanzi, indunaw li kellna l-flus imfaddlin bl-għaqal tagħna u ta' qabilna – għax anke Joseph Sammut kien persuna li jfaddal ħafna – u meta ndunaw li kellna daqsxejn imwarrab, qalulna li aħna mhux suppost ikollna flus imwarrbin bħala awtorità, u qalulna, 'Agħtuhomlna' u fil-fatt ħaduhomlna.

Qalulna, 'Onfqu minnhom għalikom' la allura dawk kienu flus li faddalna aħna.

Però mbagħad li ġara huwa dan.

Meta ġejna bil-proposti tagħna għat-tkabbir tal-uffiċċju u ġew approvati, imbagħad naturalment telgħet ir-Recurrent u il-Capital expenditure, u jista' jkollna wkoll bżonn xi ħaġa iktar is-sena d-dieħla.

Il-proġett beda issa, u naturalment se jkun hemm … Fuq il-finanzi naħseb li qegħdin f'postna.

It-tieni punt fuq l-affari tal-Kumitat dwar is-Saħħa.

Tkellimt meta tkellimt fuq il-punt tas-Saħħa mhux għaliex il-proposta saret mill-Oppożizzjoni jew mill-Gvern.

Tkellimt għaliex dak li ġie ssuġġerit kien jaqa' preċiżament ma' dak li konna ilna nissuġġerixxu aħna – u ma' dak li aħna issa qed nissuġġerixxu wkoll f'dan ir-rapport – li meta jkollna rapport li jkun ta' ċertu entità, għandu jiġi kkonsidrat minn xi Kumitat tal-Kamra.

Jiġifieri dak li ntqal mill-Onor.

Grech kien qed jaqbel mal-proposti tagħna, u allura hija ħaġa tajba.

Jekk hemm xi ħaġa li rridu noqogħdu attenti ħafna minnha hija li ma ninvolvux ruħna b'xi mod, anke remotament, f'argumenti politiċi.

Però, dan ma jfissirx li wieħed ma jitkellimx: hemm mod u hemm mod kif titkellem.

Jiena naċċetta jekk wieħed iqis li jiena tkellimt barra, hija opinjoni li nirrispetta; però, ma naħsibx li f'din l-okkażjoni konna ażżardati għax għedna xi ħaġa li effettivament qabel magħha kulħadd – imma dik hija ħaġa oħra.

Dik hija l-issue kif qed naraha jiena.

Però, nifhem li wieħed irid joqgħod ħafna attent meta jitkellem fuq affarijiet li jistgħu jaslu … Fil-verità, kollox jista' jasal għal opinjoni politika, anke dan il-ktieb li ppubblikajna.

Dan il-ktieb li ppubblikajna, jekk wieħed jagħrfu sew, jgħid: 'Imma forsi din ġejja minn x'imkien, jew forsi din hija maħsuba biex tmur x'imkien ieħor'.

Jiġifieri, fil-verità dan huwa studju li jwassalna għall-opinjoni tagħna li wieħed jista' jaqbel miegħu u jista' le.

Aħna ma ninfluwenzawx, dik żgur li le.

L-aħħar mistoqsija kienet fuq il-livell ta' ilmenti waqt il-kampanja elettorali.

Fir-risposta li għamilna issa għall-kummenti tas-seduta ta' qabel, hemm statistika li turi li din mhix xi ħaġa li ġrat qabel din l-elezzjoni.

Din tiġri qabel kull elezzjoni, u aħna għamilna statistika żgħira fejn urejna li qabel kull elezzjoni jkun hemm nuqqas qabel u nuqqas immedjatament wara l-elezzjoni, u r-raġuni hija sempliċi ħafna, mhux għaliex ikun hemm xi affarijiet ta' barra mid-dinja, imma għaliex politikament huwa ovvju li bilfors li gvern meta tkun riesqa l-elezzjoni jipprova kemm jista' ikun jgħin lin-nies u jassisti, u wara l-elezzjoni jkun hemm ir-rapport bil-kontra.

Effettivament, ġara dak li s-soltu jiġri.

Issa, jekk jibqax isir hekk jew le ma nafx, imma s'issa hekk ġara.

HELENA DALLI (Ministru għad-Djalogu Soċjali, Affarijiet tal-Konsumatur u Libertajiet Ċivili): Bil-permess tiegħek, jiena xtaqt nagħmel ftit kummenti dwar ir-risposta mill-Uffiċċju tal-Ombudsman dwar l-aħħar House Business Committee.

Jiena nixtieq nagħmel referenza għal dak li ntqal mill-Ombudsman fil-media, u anke l-kummenti li kien hemm fil-media min-naħa tal-Oppożizzjoni.

Jiena kont qiegħda hawnhekk nagħmel kritika kostruttiva, u naħseb li dan huwa eżerċizzju importanti.

Aħna ma noqogħdux niġu hawnhekk biex ngħidu li kollox miexi sew, inkella nkunu qegħdin naħlu l-ħin tiegħek u naħlu l-ħin tagħna.

Jiena skantajt b'din id-dikjarazzjoni għax nassigura lil Dr. Said Pullicino li jiena b'dak li għidt fl-ebda ħin ma pprovajt inwaqqfu milli jwettaq id-dmir kostituzzjonali tiegħu li jħares iċ-ċittadini minn amministrazzjoni ħażina.

Proprju bil-maqlub.

L-għan tiegħi kien li b'dak li għidt niġbed l-attenzjoni għal nuqqasijiet li jidhirli li jeżistu fl-istituzzjoni li ilu jmexxi għal dawn l-aħħar tmien snin, u nuqqasijiet li jidhirli li jtappnu r-reputazzjoni li bniet din l-istituzzjoni fl-imgħoddi.

Jiġifieri, li tgħid "no criticism will deter him" … Anzi, jiena tkellimt biex isir iktar xogħol, u mhux biex inwaqqfek or to deter you from fulfilling your obligation.

Ma nistax nifhem għalfejn saret din id-dikjarazzjoni.

U jiena ma naċċettax li, għax tikkritika din l-istituzzjoni u tikxef xi nuqqasijiet, kif wara kollox huwa d-dover u d-dmir ta' dan il-Kumitat li jagħmel, b'hekk inti tkun qed twaqqaf lill-Ombudsman milli jwettaq id-dmirijiet tiegħu.

U hawnhekk intenni l-punti li semmejt: pereżempju, li f'dawn l-aħħar snin ma rajniex programmi ta' outreach minn dan l-Uffiċċju, ma smajniex b'kampanji ta' edukazzjoni, ta' tagħrif dwar dan l-Uffiċċju, u ma rajniex jew smajna lil xi ħadd jeduka lill-poplu dwar kif għandu juża dan l-Uffiċċju biex jikseb id-drittijiet tiegħu vis-à-vis l-amministrazzjoni pubblika.

Għalhekk jiena nerġa' nistaqsi: X'għidt ħażin?

Fil-media ssemma l-attakk sfrenat fuq l-Ombudsman.

Din l-Oppożizzjoni qalitha mhux inti.

Inti għidt li jien qed nipprova nwaqqfek mix-xogħol tiegħek.

X'għidt ħażin jien meta għidt li jeħtieġ li jogħla sew il-profil pubbliku tal-Uffiċċju tal-Ombudsman?

Fil-fatt, jiena konkretament ngħid bil-fatti hawnhekk li din l-osservazzjoni tant hi f'lokha li l-Ombudsman innifsu bosta drabi rrikonoxxa dan in-nuqqas.

Jekk inħarsu lejn ir-rapporti annwali tiegħu stess tas-sena 2005, pereżempju, f'paġna 30, fir-rapport tal-2006, paġni 11 u 12 u f'paġna 38, fl-2008 f'paġna 34 … Qed indejjaqkom bil-paġni biex ngħid li l-kummenti li għamilt hawnhekk jiena kienu kummenti informati.

Inti stess kont qed tgħidu dan.

Fl-2011, f'paġna 40, naraw li inti stess, Sur Ombudsman, stqarrejt li n-nies lanqas biss għadhom jafu bl-istituzzjoni.

Se nsibu wkoll li kull sena l-Ombudsman jgħid li se jieħu ħsieb itaffi din il-problema, u li se jagħmel ħiltu biex il-Maltin isiru jafu iktar dwar l-istituzzjoni tal-Ombudsman.

Però, minkejja dan il-kliem, għal snin sħaħ ma sar xejn sabiex jogħla il-profil.

Nistaqsi jien: Għidt xi ħaġa mhux f'postha meta għidt li hemm bżonn li jogħla sew il-profil pubbliku ta' din l-istituzzjoni?

Minn informazzjoni li għandi, jirriżulta li fi staff meetings, l-impjegati stess bosta drabi ġibdu l-attenzjoni tal-Ombudsman dwar il-ħtieġa ta' programmi sostnuti ta' outreach fost iċ-ċittadini.

Però, nafu wkoll li dawn is-suġġerimenti ma ngħatawx widen.

Allura, bilfors iqumu dubji serji dwar jekk hemmx tassew interess ġenwin li jogħla l-profil pubbliku ta' din l-istituzzjoni.

Għidt xi ħaġa ħażina meta jien għidt li hemm bżonn li tiżdied il-fiduċja li jgawdi l-Uffiċċju tal-Ombudsman fost il-poplu inġenerali?

Biżżejjed tħares lejn l-il-ftit mijiet ta' ilmenti li dawn l-aħħar snin tressqu quddiem l-Ombudsman … Dan in-numru huwa xhieda tal-fiduċja li l-poplu Malti għandu f'din l-istituzzjoni.

Dan f'kuntest ta' mijiet ta' deċiżjonijiet li jittieħdu kuljum fis-settur pubbliku.

Naqraw u nisimgħu b'ħafna tgergir kontra l-operat tad-dipartimenti u tal-korporazzjonijiet statali.

Jien ngħid: Possibbli daqshekk ftit nies jafu bl-Ombudsman u għandhom fiduċja li jressqu l-ilmenti tagħhom quddiemu?

Qed nagħmel mistoqsija appoġġjata bin-numri.

Nafu l-mijiet ta' problemi li jkun hemm fuq deċiżjonijiet li jittieħdu, u nafu wkoll in-numru ta' ilmenti li jitressqu quddiem l-Ombudsman.

Nistgħu nqabblu dan ukoll man-numru ta' complaint boards li twaqqfu f'dawn l-aħħar xhur.

Inħasset il-ħtieġa li jitwaqqfu bordijiet apposta biex jinvestigaw ilmenti ta' inġustizzji li saru ma' impjegati f'postijiet, bħal pereżempju, l-Enemalta, il-Forzi Armati ta' Malta, il-Wasteserv u f'ministeri u dipartimenti tal-Gvern.

Nafu li tressqu mijiet ta' ilmenti quddiem dawn il-bordijiet.

L-investigazzjonijiet fuq bosta minnhom tlestew malajr u ma qagħdux ikaxkru x-xhur jekk mhux is-snin!

Għalhekk qed ngħid konkretament: X'inhi din is-sitwazzjoni?

Naħseb li dawn huma mistoqsijiet leġittimi li qed nagħmel!

Allaħares noqogħdu ninterpretaw dan … Aħna rridu nagħmlu kritika kostruttiva, nitgħallmu flimkien, nikbru flimkien, intejbu l-istituzzjonijiet tagħna flimkien.

Imma, meta nara li f'dawn il-complaint boards li twaqqfu kien hemm dak il-ħemel ta' ilmenti u li dawn kollha nqatgħu, nistaqsi: Għalfejn dawn il-persuni ma ressqux l-ilmenti tagħhom quddiem l-Ombudsman u ressquhom quddiem dawn il-bordijiet?

Għalhekk ukoll nistaqsi fuq il-profil u fuq il-fiduċja.

Nerġa' ngħid, bin-numri qiegħda nitkellem!

Mhux qed nagħmel il-kritika fl-ajru!

Meta tara dawn il-figuri, u mbagħad tara l-istqarrija li saret min-naħa tal-Ombudsman –fis-sens li b'din il-kritika jien b'xi mod fixkiltu jew waqqaftu milli jħares id-drittijiet taċ-ċittadini – jidhirli li ma tkun qed tagħmel xejn għajr li twarrab minn fuq spallejk ir-responsabbiltà tas-sitwazzjoni!

Sinċerament, meta jkun hemm stqarrija bħal dik, li qisni għamilt kritika biex nagħlaq ħalq xi ħadd … Għax inti għidt: Xejn ma huwa se jagħlaqli ħalqi.

Jiddispjaċini ngħid li dan il-pajjiż għadu ma mmaturax to the extent li nindirizzaw il-kritika b'mod li sservi biex intejbu l-affarijiet!

Mhux qisna nattakkaw lill-messaġġier għax qed jattakana!

Mela jgħidulna li sar attakk sfrenat, jew inkella jinterpretawni li rrid nagħlaq ħalq xi ħadd!

Għidt xi ħaġa ħażina jien meta għidt li fil-fehma tiegħi hemm bżonn ta' injezzjoni qawwija ta' ħeġġa, ta' sens ta' inizjattiva, u ta' interess ġenwin biex l-Uffiċċju tal-Ombudsman jilħaq l-għanijiet li għalihom twaqqaf?

Ma naħsibx li kien hemm għalfejn jieħu għalih għax jien, bħala membru ta' kumitat parlamentari li jiskrutinja l-Uffiċċju tal-Ombudsman, ikkritikajt lil din l-istituzzjoni u elenkajt in-nuqqasijiet li tfaċċaw f'dawn l-aħħar snin fl-operat tagħha!

Jien fl-ebda ħin ma qajjimt xi dubju jew staqsejt dwar l-imparzjalità, pereżempju, ta' dan l-Uffiċċju!

Naħseb li kieku għamilt hekk kien ikun hemm problema.

Fl-ebda mument ma tkellimt dwar il-kwalità tal-investigazzjonijiet li jsiru, jew ikkritikajt ir-rakkomandazzjonijiet tal-Ombudsman, bħalma ġieli sar fis-snin l-imgħoddija.

Fit-tweġiba tiegħu, l-Ombudsman irrefera għal aspetti oħra li jien qajjimt meta tkellimt, u nixtieq ngħaddi xi kummenti dwar dak li wieġeb fuq xi wħud minn dawk il-punti.

Jien semmejt l-abbuż ripetut fl-Uffiċċju tal-Ombudsman.

Fir-risposta tiegħu, l-Ombudsman qal li dawn l-abbużi saru meta kien hemm il-kariga ta' Manager Corporate Affairs, u allura xeħet ir-responsabbiltà ta' dak kollu fuq din il-persuna.

Qed jgħid li suppost kien dan l-impjegat li jara li dawn l-abbużi ma jsirux.

L-istorja, Sur Ombudsman, nafha ftit differenti!

Għandi informazzjoni li, għal snin sħaħ, meta l-Manager Corporate Affairs kien jara li l-karozza tal-uffiċċju kienet qed tagħmel kilometraġġ esaġerat, u meta kien jara l-kontijiet tal-fuel ta' din il-karozza fir-range ta' €500 fix-xahar, kien jiġbed l-attenzjoni ta' Dr Said Pullicino li dawn kienu indikazzjonijiet ċari li kien hemm abbuż fl-użu ta' din il-vettura minn impjegat f'dan l-uffiċċju li jaqa' taħt il-kontroll dirett tal-Ombudsman, u li jieħu ordnijiet biss mingħand l-Ombudsman u mingħand ħadd iktar!

Jien infurmata wkoll li dan id-diskors il-Manager Corporate Affairs kien jgħidu quddiem ix-xhieda.

Għalhekk semmejtu.

Għalhekk jien ngħid li mhux sew li fir-risposta tal-Ombudsman it-tort intefa' fuq dan il-manager!

Jien infurmata wkoll li, għalkemm l-Ombudsman kien mgħarraf bosta drabi b'dan kollu, ma ttieħdu l-ebda passi!

Meta kien jiġri hekk, il-Manager, bħala firmatarju tal-ħlasijiet fl-uffiċċju, kien jirrifjuta li jiffirma ċ-ċekkijiet għall-ħlas tal-fuel.

Dan imbagħad kien wassal lill-Ombudsman biex jinsisti miegħu li ma setax ma jiffirmax dawn il-ħlasijiet!

Meta inti kont tgħidlu li ma jistax ma jiffirmahomx, kif fir-risposta tiegħek issa qed tgħid li dak il-Manager Corporate Affairs kien responsabbli?!

Mhuwiex ġust meta dan il-manager imbagħad kien isib ruħu dahru mal-ħajt, u ma kien jifdallu l-ebda għażla għajr li jiffirma għal dawn il-ħlasijiet!

Issa dan kien dejjem jagħmilha ċara mal-istess Dr Said Pullicino li, fil-fehma tiegħu, kien hemm abbuż fl-użu tal-karozza tal-uffiċċju!

Hawnhekk qed nitkellmu fuq l-Uffiċċju tal-Ombudsman li suppost li jara li l-abbużi ma jsirux!

Mhux sewwa li, fir-risposta li ta, tefa' l-ħtija fuq il-Corporate Manager, meta dan kien imġiegħel jiffirma dawk il-ħlasijiet!

Mhijiex xi ħaġa tajba li, meta nitkellmu fuq abbużi, nitfgħu l-ħtija fuq xi ħadd li nkunu ġegħelnieh aħna biex jiffirma!

Il-fatti mbagħad ippruvaw, Sur Ombudsman, li dan il-manager fil-fatt kellu raġun għax fl-2013 Bord tad-Dixxiplina kkonferma li veru kien hemm abbuż fl-użu ta' din il-vettura.

U dan wara proċess li suppost kellu jdum xahar, imma li, għal xi raġunijiet li ma nafuhomx, dam għaddej sitt xhur!

Xi żmien wara dan, l-abbużi bl-użu ta' din il-karozza mbagħad komplew ħarġu iktar fil-beraħ b'ritratti li ttieħdu.

Ta' min ikun jaf jekk ittiħdux passi dixxiplinarji fuq dan it-tieni sett ta' abbużi.

Jien ngħid li l-Ombudsman għoġbu jixħet ir-responsabbiltà fuq min kien jokkupa l-kariga ta' Manager Corporate Affairs għall-abbuż li kien għaddej.

Jista' jispjega kif u għaliex dan l-abbuż xorta kompla jsir żmien wara li dan il-manager telaq mill-Uffiċċju?

Jekk l-Ombudsman qed jimplika li huwa ma ħax passi kontra l-abbuż bil-karozza tal-Uffiċċju għax dawn kienu biss allegazzjonijiet, minkejja li sarlu wkoll rapport bil-miktub li ma kien sar xejn fuqu, kif nistgħu naċċettaw din il-pożizzjoni meta l-funzjoni primarja tiegħu hi li jinvestiga l-allegazzjonijiet fl-ilmenti li jsiru quddiemu?

Dan ifisser li l-Ombudsman jinvestiga allegazzjonijiet kontra ħaddieħor, iżda allegazzjonijiet kontra l-Uffiċċju tiegħu stess iħallihom għaddejjin?!

Dwar iż-żmien medju biex jiġu konklużi l-investigazzjonijiet nixtieq ngħid li, flok il-medja mwiegħda ta' 50 jew 60 ġurnata, kien hemm snin meta ż-żmien twal għal 158 ġurnata, 135 ġurnata u 138 ġurnata!

Jiddispjaċini ngħid li l-Ombudsman ma tana l-ebda spjegazzjoni kredibbli għal dan meta qalilna li l-Uffiċċju tiegħu mhux biss jinvestiga l-ilment, imma wkoll jidħol fil-proċeduri, working practices u jagħti rakkomandazzjonijiet kif dawn jistgħu jitjiebu ħalli ma jerġgħux isiru ilmenti simili!

L-Ombudsman mhu qed jgħid xejn ġdid hawnhekk, għax minn dejjem hekk kien isir, anke taħt l-Ombudsman ta' qablu!

Wisq nibża' li r-raġuni vera wara dan id-dewmien hija differenti sew minn dak li qegħdin nisimgħu!

Hija raġuni li ma tridx wisq biex tasal għaliha meta tara kif operat din l-istituzzjoni f'dawn l-aħħar snin.

Iżda għallinqas f'dan kollu hemm konsolazzjoni waħda.

Jidher li għallinqas issa din il-problema qed tiġi rikonoxxuta, u l-Ombudsman innifsu qal li qed jagħraf li hemm ħtieġa li jsir kull sforz biex l-investigazzjoni tintemm fl-iqsar żmien possibbli.

L-istess diskors jista' jingħad dwar is-sistema tal-Liaison Officers, li f'dawn l-aħħar snin intelqet għal riħha!

Din is-sistema kważi żżarmat għax, minkejja l-pariri li kienu jagħtuh l-istess impjegati biex isiru laqgħat regolari ma' dawn il-Liaison Officers, ma kienx hemm interess li jsiru dawn il-laqgħat u li jingħataw taħriġ u tagħrif dwar l-irwol tagħhom.

Minflok, imbagħad nisimgħu li din in-network ġiet fix-xejn minħabba ċaqliq tal-impjegati wara l-elezzjoni.

Iżda hawn ukoll nara ftit ta' konsolazzjoni għaliex, wara snin sħaħ li fihom ma saret l-ebda laqgħa – jidhirli li l-aħħar laqgħa ma' dawn il-Liaison Officers kienet xi ħames snin ilu – issa sirna nafu b'laqgħa li kellha ssir għalihom fil-5 ta' Marzu.

Allura, forsi hawnhekk il-kritika serviet għal xi ħaġa!

Dwar il-konflitt ta' interess bil-ħatra mill-Gvern preċedenti ta' impjegat mill-Uffiċċju tal-Ombudsman fuq il-Kumitat tal-Kunsill tal-Ewropa dwar il-Prevenzjoni tat-Tortura u Trattament jew Kastig Inuman u Degradanti, l-Ombudsman qalilna li ma jara xejn ħażin.

Però, jien u oħrajn bħali ma naqblux ma' dan!

Ħatra mogħtija minn Gvern lil persuna li xogħolha huwa li tistħarreġ ilmenti kontra l-istess Gvern, bla ma trid tagħti lok għal tħassib, minkejja li din il-persuna tista' tkun l-iktar persuna serja li nafu.

Nemmen li min jaħdem fl-Uffiċċju tal-Ombudsman għandu jżomm at arm's length minn kwalunkwe ħatra mill-Gvern biex jevita kull dell li ħatra bħal din tista' ġġib magħha.

Però, għal xi raġuni, Dr Said Pullicino, skont ir-risposta li tana, jara l-affarijiet minn lenti differenti!

Dwar ix-xogħol tal-arbitraġġ mill-Ombudsman, nemmen li tkellimna biżżejjed.

Hawn ukoll Dr Said Pullicino ma jara xejn ħażin, u qal li dan ix-xogħol għamlu – skont ma qal – rarament.

Però jien, bla ma noqgħod nintilef f'ħafna legaliżmi biex inċajpar is-sitwazzjoni, ngħid li l-Att dwar l-Ombudsman huwa mill-iktar ċar fuq dan il-punt, li l-Ombudsman ma jista' jagħmel ebda xogħol ieħor!

Il-liġi hija ċarissima fuq dan il-punt!

Infakkar, però, li kien biss wara xi ħames snin jew sitta li kien ilu fil-kariga li l-Ombudsman ma kompliex jagħmel dan ix-xogħol barrani.

Hawnhekk nixtieq nistaqsi: Għad hemm xi arbitraġġi pendenti quddiem Dr Said Pullicino?

Dwar il-kumment li kien għamel l-Ombudsman fuq l-allegat involviment tal-Imħallef Farrugia Sacco fil-każijiet tal-biljetti għall-Winter Olympics, issa qed naqraw li l-Ombudsman qal li huwa għandu dritt li jsemma leħnu, u li għandu jitħalla jeżerċita d-dritt fundamentali tal-espressjoni.

Quddiem dawn l-argumenti, jien nixtieq biss infakkar li kienet il-Kummissjoni għall-Amministrazzjoni tal-Ġustizzja, taħt il-presidenza tal-President tar-Repubblika, li pubblikament qalet li b'dak li għamel l-Ombudsman kien qed jikser il-liġi!

Nerġa' nfakkar li huma episodji bħal dawn li jimminaw il-fiduċja tal-poplu f'din l-istituzzjoni, u mhux il-kritika leġittima li ssir hawn ġew!

Ma naħsibx li għandi għalfejn ngħid iżjed dwar dan, minkejja li Dr Said Pullicino jrid jagħti l-impressjoni li ma ġara xejn ħażin meta huwa tkellem pubblikament dwar l-Imħallef Farrugia Sacco.

Minn dak li wieġeb l-Ombudsman fir-risposta miktuba li tana, jidher issa li hemm il-ħeġġa li l-affarijiet isiru, u jsiru aħjar.

Għalhekk nibqa' nsostni li l-kritika kostruttiva dejjem hija tajba!

Għalkemm forsi pubblikament kien hemm ir-reazzjoni li b'dak li għidt jien forsi rrid nagħlaq ħalq xi ħadd jew li huwa attakk feroċi, jidher, minn dak li qed jingħad, li l-affarijiet se jsiru aħjar.

Jien nemmen li kieku ma ssirx din il-kritika f'dan il-forum, l-affarijiet kienu jibqgħu sejrin kif kienu sejrin, għalkemm issa rridu naraw li dak li qed jingħad li se jitwettaq fil-ġejjieni jsir verament.

Fuq nota politika, nixtieq ngħid li wara li tkellimt dwar l-Ombudsman xi xahar jew xahrejn ilu, l-Oppożizzjoni ħarġet tgħajjar fil-media li jiena kont għamilt attakk sfrenat fuq l-Uffiċċju tal-Ombudsman, u li kont qed innawwar il-fiduċja f'din l-istituzzjoni.

Imma, ma nsib assolutament l-ebda problema biex hawnhekk insostni li taħt l-ebda ċirkostanza ma jien lesta li ningħata xi lezzjoni mill-Partit Nazzjonalista fuq dan is-suġġett.

Infakkar biss f'ħaġa waħda, jiġifieri li attakk sfrenat kontra l-Uffiċċju tal-Ombudsman kien sar fl-2002 meta l-Gvern Nazzjonalista ta' dak iż-żmien wasal biex ressaq mozzjoni fil-Parlament kontra l-Ombudsman ta' dak iż-żmien, is-Sur Joseph Sammut, u żgur li kienet azzjoni li nawret u mermret il-fiduċja tal-poplu f'dan l-Uffiċċju.

U li issa tiġi l-Oppożizzjoni u tgħid li fuq dak li għidt mhu xejn, il-kummenti li saru m'huma xejn għajr eżempju ta' ipokrezija li minn dejjem kienet magħrufa għaliha l-Oppożizzjoni Nazzjonalista.

Fil-fatt, ġejt hawnhekk u kkritikajt b'mod kostruttiv biex l-istituzzjoni titjieb, biex insaħħuha; imma, fl-2002, il-Gvern Nazzjonalista ressaq mozzjoni fil-Parlament kontra l-Ombudsman.

Grazzi, Mr Speaker.

MR SPEAKER: Grazzi.

Ombudsman, inti diġà għamilt ir-reazzjoni għall-kummenti li diġà saru.

Ovvjament, kien hawn reazzjoni li seħħet forsi wara l-istess laqgħa li kellna; ma nafx tixtieqx tagħmel reazzjoni.

DR. JOSEPH SAID PULLICINO: Mr Speaker, se nagħmel żewġ punti żgħar, għax dak li għidt għidtu.

L-unika ħaġa li nixtieq ngħid hija li, anke fl-aħħar seduta li kellna, naċċetta kwalunkwe kritika li ssir min-naħa tal-Kumitat, u qatt m'għamilt ebda rifless li l-Onor.

Dalli b'xi mod naqset minn dik li hija oġġettività għall-kummenti tiegħi.

X'qal ħaddieħor fuq id-dibattitu ma jinteressanix.

Li ngħid biss huwa dan: meta jien semmejt kritika sproporzjonata u żbaljata, ma kontx qed nirreferi għall-Onor.

Dak li qalet l-Onor.

Dalli huwa konsegwenza ta' kampanja li saret f'sezzjoni tal-istampa li, ovvjament, għalija kienet inġusta.

Hawnhekk kellna kritika oġġettiva, irrispondejna għaliha, jien tajt risposta, hemm affarijiet li fuqhom naqblu, u kellna anke affarijiet li pprovokaw ċertu effett u reazzjoni min-naħa tagħna, filwaqt li ċerti affarijiet li għandhom jiġu mtejba, qed jiġu mtejba.

Jekk tħares lejn il-website tagħna, ssib li llum għanda website ġdida li jmissha saret ħames snin ilu, u din saret fi żmien tliet xhur. ll-website li għandna llum hija website ta' livell għoli u tilħaq lil ħafna nies.

Qed isiru affarijiet li jmisshom saru qabel, u issa qed isiru.

Mhux qed ngħid li aħna perfetti; perfetti m'aħniex u hemm ħafna difetti, imma l-verità hija li wieħed ma jistax sempliċement jgħid kemm hemm difetti, imma jrid jgħid ukoll x'se nagħmlu biex nirranġawhom.

Naħseb li dan qed isir, u se jibqa' jsir anke wara li nkun spiċċajt jien.

L-unika ħaġa li xtaqt ngħid u nispiċċa biha hi li, fl-aħħar mill-aħħar, l-interess għandu jkun li l-istituzzjoni tavvanza, għax l-istituzzjoni tibqa' tgħix u tissaħħaħ skont kemm insaħħuha aħna, skont in-nies.

Jekk ma jkunx hemm din il-volontà li tissaħħaħ u timxi 'l quddiem, l-istituzzjoni tmut.

M'hemmx dubju li l-istituzzjoni bħala istituzzjoni hija istituzzjoni li qed tagħmel il-ġid, għamlet il-ġid, u għandha tibqa' tagħmel il-ġid fil-pajjiż, għax hija buffer tajjeb bejn l-amministrazzjoni u ċ-ċittadin.

Issa, iktar ma tkun effettiva, iktar aħjar għaċ-ċittadin, u aħna dak li jinteressana.

MR SPEAKER: L-Onor.

DEBORAH SCHEMBRI: Mr Speaker, jien se nagħmel żewġ mistoqsijiet.

MR SPEAKER: It-tielet dokument, hux hekk?

DEBORAH SCHEMBRI: Iva, l-aħħar wieħed.

F'paġna 23, hawn imniżżel li saru xi konsultazzjonijiet miegħek mill-Ministeru għall-Intern fl-2012 fejn, fost affarijiet oħra, intqal li għandhom jitħarsu iktar mill-qrib faċilitajiet bħall-ħabs u istituzzjonijiet ta' detention oħrajn.

Imma, ftit 'l isfel jingħad li din diġà hija parti mill-ġurisdizzjoni tal-kompetenzi tiegħek.

Jien l-aktar li jinteressawni huma d-detention centres u l-mental institutions, u ngħid għalfejn.

Minbarra li nieħu ħsieb is-Social Affairs Committee, inħoss li huma żewġ ċentri, żewġ postijiet, fejn dak li jkun huwa vulnerabbli ħafna.

Barra minn hekk, fid-detention centres ikun hemm nies barranin, u allura x'nagħmlu aħna u x'inhuma l-liġijiet tagħna assolutament ma jafux, waqt li fil-mental institutions għandek il-problema mentali nnifisha li tagħmilhom inqas jafu x'għandhom x'jagħmlu biex jaċċessaw … Fl-own initiative investigations tal-2013, m'inix qed nara li saru – inti ltqajt magħhom fl-2012 – own initiative investigations li għandhom x'jaqsmu ma' dawn is-setturi.

Issa, jien nixtieq inkun naf jekk fis-snin ta' qabel saritx xi ħaġa through the Ombudsman's own initiative u, jekk le, hemmx il-ħsieb li ssir xi ħaġa.

Barra minn hekk, nixtieq inkun naf jekk hemmx il-ħsieb ukoll li l-Ombudsman, f'dawn l-istituzzjonijiet partikolari fejn għandek jew barranin jew nies bi problemi mentali, jistax jagħmel xi ħaġa biex għallinqas nuruhom li dawn id-drittijiet tagħhom jeżistu biex, jekk ikun hemm problemi, ikunu jafu bihom.

DR JOSEPH SAID PULLICINO: Sur President, din hija domanda importanti ħafna.

Fil-verità, dak li hemm fil-ktejjeb jinkludi wkoll ittra li kienet intbagħtet lili mill-Ministeru għall-Intern, b'rakkomandnazzjoni jew talba speċifika li nikkonsidraw li nwaqqfu kummissarju għal dawn id-detained persons.

Konna ltqajna fuq dak is-suġġett, esprimejt il-fehma li hemm bżonn, jekk isir biżżejjed xogħol – u hemm xogħol x'tagħmel – nassessjaw jekk hemmx workload biżżejjed biex ikun hemm kummissarju għal dawk.

Konna ħsibna wkoll li mal-kummissarju ndaħħlu wkoll l-Armata, il-Pulizija u s-Security Services biex ikollu workload tajjeb.

Konna qegħdin nistudjaw fuq din il-proposta mill-Gvern l-ieħor, iżda kellna nieqfu minħabba l-Elezzjoni u minħabba l-politika kif kienet.

Imma f'dan il-ktejjeb erġajt irrakkomandajt li nissuġġerixxuha u nerġgħu nistudjawha.

Naħseb li waħda min-nuqqasijiet li għandna hija din.

Ġieli kellna ilmenti minn persuni li kienu l-ħabs – anke minn persuni li kienu fid-detention centres, imma hemm vojt kbir – speċjalment għad-detention centres – għax għas-saħħa forsi hemm il-Kummissarju tas-Saħħa, u issa hemm tal-Mental Health, imma xorta m'hemmx kopertura biżżejjed.

Naħseb li dik hija area importanti ħafna, u naħseb li b'daqsxejn studju għandu jkun hemm focus fuqhom.

Il-vantaġġ ta' dan is-sinjur li għandi maġenbi huwa proprju li huma għandhom focus speċifikat fuq area partikolari.

Allura dak responsabbli mis-Saħħa, pereżempju, ikollu ilmenti kuljum.

DEBORAH SCHEMBRI: Rigward l-own initiative, dik tistgħu ...

DR JOSEPH SAID PULLICINO: Rigward l-own initiative fid-diversi snin li għaddew fuq id-detention centres, għamilna … Konna għamilna wieħed jew tnejn, u għandna tnejn ongoing fuq id-detention centres, imma m'hemmx dak l-iffokar.

Aħna naqbdu issue.

Ikollok xi ħadd fuqhom li jista' jmur hemmhekk, u jista' jitlob ir-reazzjoni tan-nies hemmhekk.

F'dak la għandna l-fakultà u lanqas għandna l-kapaċità, jiġifieri hemm bżonn li jkun hemm dak it-tip ta' focus, imma mhux li ma tajniex kas tagħhom.

Kellna ilmenti fejn ittrattajna detainees li kienu l-isptar u ma qdewhomx.

Kellna minn dawn, imma mhux biżżejjed.

DEBORAH SCHEMBRI: Peress li fis-Social Affairs Committee tal-Parlament fejn għandha x'taqsam l-immigrazzjoni, se nitkellmu dalwaqt fuq id-detention centres, dawn l-ongoing reports li għandkom, hemm xi timeframe partikolari dwarhom, forsi waslu fl-aħħar jew le?

DR JOSEPH SAID PULLICINO: Għandi informazzjoni fuq hekk, u nirrakkomanda wkoll li dak li aħna ssuġġerejna f'dan ir-rapport jiġi diskuss, bħala diskussjoni u bħala punt ta' interess.

Jekk ikun hemm qbil li għandu jkun hemm dan il-kummissarju, jiena awtomatikament nitlob li jsir, jiġifieri naqbel.

Dan huwa suġġett biex nagħtu spunt biex nibdewha din il-biċċa xogħol.

MR SPEAKER: L-Onor.

RYAN CALLUS: Mr Speaker, mhux se ntawwal ħafna għax ma tantx inħobb intawwal.

Nixtieq nagħmel tliet punti żgħar.

L-ewwel nett, dan l-aħħar issemma t-twaqqif ta' Grieviances Unit mill-Gvern f'uħud mill-Ministeri, u naħseb li nħossni fid-dmir insemmi dan il-punt hawnhekk illum, proprju għaliex minn banda dawn il-units se jkunu – għall-inqas kif ġiet ikkomunikata fl-istqarrija pubblika mill-Gvern stess – qegħdin janalizzaw ir-rakkomandazzjonijiet tal-Ombudsman, filwaqt li se jkunu qegħdin janalizzaw, fuq il-mertu tagħhom stess, każijiet li l-Ombudsman qatt ma ra jew waslu għandu.

Dwar l-ewwel punt li se jkunu qegħdin jaraw jew jevalwaw rakkomandazzjonijiet tal-Ombudsman, naħseb li aħna lkoll konxji tal-fatt li l-Ombudsman rakkomandazzjonijiet jagħmel, u dawn jistgħu ma jintlaqgħux.

Naħseb li dan il-punt, u anke l-punt li qed jitwaqqaf unit apposta biex jikkonsidra talbiet tal-pubbliku inġenerali, inħoss bħala Membru Parlamentari, idgħajjef xi ftit l-awtorità tal-Ombudsman.

Din hija l-fehma tiegħi dwar dan l-eżerċizzju, li jista' jinstema' tajjeb hemm barra minn xi wħud; imma, ġaladarba għandna istituzzjoni li hija waħda kostituzzjonali, mhijiex istituzzjoni li hija appoġġjata b'maġġoranza sempliċi tal-Kamra, anzi trid żewġ terzi.

Jien ħassejt li għandi nsemmi dan it-tentattiv, għax anke fid-dawl ta' dan id-dokument, fejn – kif jismu hu stess On the Strengthening of the Ombudsman Institution –inħoss li din l-inizjattiva per se ma tgħinx biex jissaħħaħ l-irwol tal-Ombudsman.

Anzi, nażżarda ngħid li aktar naraha bħala inizjattiva li it bypasses, twarrab mill-ġenb, lill-istituzzjoni tiegħu.

Allura, forsi jekk xi ħadd, sa qabel ħarġet din l-inizjattiva, kien beħsiebu japplika quddiem l-Ombudsman – meta ngħid l-Ombudsman, mhux il-persuna nnifisha, imma bħala istituzzjoni, bħala rwol, bħala Uffiċċju – din l-inizjattiva setgħet wasslet biex persuni li ħassewhom forsi inġurjati min-numru ta' organizzazzjonijiet jew uffiċċji u dipartimenti tal-Gvern jagħżlu li ma jmorrux għand l-Ombudsman.

Dan huwa l-ewwel punt tiegħi li ħassejtni fid-dmir li nagħmel illum, anke b'rabta man-numru ta' rakkomandazzjonijiet – li lkoll qegħdin jitkellmu dwarhom – dwar kif għandna nsaħħu, anke għaliex, għal darb'oħra, il-persuni magħżula fuq il-Grieviances Unit huma magħżula minn persuna waħda b'mod politiku, u allura jien, bħala Membru Parlamentari, għandi ħafna aktar fiduċja f'persuna li tgawdi r-rispett u l-fiduċja, nerġa' ngħid, mhux tal-maġġoranza tal-Kamra, imma ta' żewġ terzi tal-Kamra, jiġifieri kważi jrid ikollok il-Kamra kollha li jkollha fiduċja fik.

Huwa interessanti li l-Ombudsman, fir-risposti tiegħu lil dan il-Kumitat, irrefera għal każ ta' persuna partikolari – m'hemmx għalfejn insemmih - li ressaq ittra quddiem dan l-uffiċċju fl-aħħar seduta li kellna fejn iddiskutejna l-Ombudsplan.

Jien ma kontx se nsemmih għax ikkonsidrajtu bħala water under the bridge, imma l-kummenti min-naħa tal-Ministru Helena Dalli, fejn ma nikkonsidrax li meta persuna tgħid li l-Ombudsman m'għandux il-kredenzjali neċessarji biex isiru riformi u li l-kunfidenza tal-pubbliku naqset fih, hija kritika kostruttiva.

Naħseb li wieħed jista' jsib kliem iktar feliċi u newtrali jekk verament jixtieq jagħmel kritika kostruttiva lil din l-istituzzjoni għolja.

Interessanti li, fir-risposta li ta l-Ombudsman, joħroġ li l-persuna ġiet offruta kariga ta' konsulent mill-istess Ministru, li hija responsabbli mid-Djalogu Soċjali, Affarijiet tal-Konsumatur u Libertajiet Ċivili.

M'hemm xejn ħażin b'dan, imma naħseb li jkun tajjeb kieku fl-aħħar laqgħa din l-informazzjoni bejn il-persuna li ressqet it-talba quddiem dan il-Kumitat u l-istess Ministru, f'din il-Kamra, għall-inqas jiena, stajna nkunu konoxxenti ta' dan il-fatt biex l-affarijiet dejjem ikunu ċari u f'ġieħ it-trasparenza.

L-aħħar punt li se nagħmel huwa dan.

Jien ħadt gost naqra dan ir-rapport tal-Ombudsman fejn ittieħdet inizjattiva dwar numru ta' punti.

Ovvjament, għad irid ikun hemm diskussjoni dwar dawn il-punti, anke forsi f'xi kumitat, jew fil-Plenarja tal-Parlament; imma laqtuni żewġ affarijiet.

L-ewwel nett, dwar il-kummissarju għall-kunsilli lokali.

Illum, forsi ilment mal-kunsill ma jintlaqax, imma forsi ma tantx hemm post illum fejn – ikollkom ħafna ilmenti – wieħed jista' jirrikorri għandu jekk iħossu inġurjat mill-istess kunsill.

U naħseb illum ilkoll nemmnu u naqblu fis-saħħa tal-kunsilli u l-irwol li tajna bid-deċentralizzazzjoni tal-poter, u naħseb li din hija xi ħaġa li, jekk xejn, għandha ssaħħaħ lill-istess kunsilli.

Qed ninnota wkoll li intom qegħdin tgħidu li għandu jsir studju.

Dan huwa tajjeb għax irridu naraw ukoll kemm hemm ilmenti li jsiru f'dan ir-rigward.

L-aħħar punt interessanti huwa dwar il-Kummissarju għad-Drittijiet tal-Konsumatur fejn qed jintalab studju.

Li huwa interessanti huwa li qed jiġi propost, jew forsi jpoġġi lilna għad-diskussjoni possibilità, li l-Ombudsman ikun jista' janalizza u jinvestiga numru ta' ilmenti li jsiru mhux biss fuq organizzazzjonijeit pubbliċi, iżda wkoll oħrajn mis-settur privat, dejjem ġaladarba dawn joffru servizz, kif qed naqra jien, essenzjali.

Forsi xi kummenti tiegħek fuq dan l-aħħar punt, imma naħseb fuq fuq huwa dokument li għandna ħafna aktar x'niddiskutu fuqu.

MR SPEAKER: Ombudsman, forsi tagħmel l-aħħar rimarki konklużivi.

DR JOSEPH SAID PULLICINO: Se nagħmel żewġ punti żgħar.

Se naqbeż it-tieni punt, għax m'hemmx għalfejn nitkellem fuqu jien.

Fuq il-Grievances Unit, il-pożizzjoni tiegħi hija ċara.

Fil-prinċipju m'għandi xejn kontra li amministrazzjoni tipprova tikkoreġi żbalji jew inġustizzji li jkunu saru.

Dik, on principle, naqbel li jsiru.

Il-problema hija kif trid issir.

Niftakar li meta fl-1987 kien hemm il-bidla fil-Gvern, il-Gvern ta' dak iż-żmien għamel il-Kummissarju għall-Inġustizzji, u jien kont wieħed minnhom dak iż-żmien.

Imbagħad wara li dawk għamlu ma nafx kemm-il elf ilment, qalu li hawnhekk hawn xi ħaġa li m'għandhiex tibqa' kif inhi, u nħolqot l-istituzzjoni tal-Ombudsman.

Din kienet proprju biex tevita li jkun hemm dan it-tip ta' eżami lura ta' amministrazzjonijiet oħrajn, u tibqa' b'mod oġġettiv u awtonomu l-investigazzjoni tagħha.

Meta fl-1996 kien hemm bidla fl-amministrazzjoni, il-Gvern ta' dak iż-żmien kien irċeva ħafna ilmenti biex ikun hemm reviżjoni ta' inġustizzji, u l-Gvern qalilhom li hemm l-Ombudsman u għandhom imorru għandu, imma dan ma jeskludix li jsiru dawn it-tip ta' units, u jien m'inix kontra tagħhom.

Il-problema tagħhom hija kif tiġi organizzata.

Għax li jista' jiġri huwa li jkun hemm ċirkostanzi fejn tolqot it-trasparenza u l-indipendenza tad-deċiżjoni, u dak li jkun jgħid li dan mhux awtonomu, u jidħlu elementi differenti.

Pereżempju, jekk ikun hemm eżerċizzju ta' promozzjoni, isir proċess bil-PSC, isir b'ċertu mod regolari, ma narax kif wieħed jista' jattakka dak il-proċess, jiġifieri mhux daqshekk faċli li tgħid, 'Iva, nagħmluh u jkopri kollox'.

Din hija deċiżjoni politika, u nħalliha f'idejn il-politiċi.

L-aħħar punt tiegħi huwa dwar il-kummissarji.

Kif tafu, il-kummissarji għandhom status kważi ta' maġistrat, jiġifieri mhux ħaġa frivola jew tagħmilha malajr li tappunta kummissarju.

Irid ikun hemm ix-xogħol għalih, u trid tiffoka fuq areas verament importanti.

L-areas li ssuġġerejna aħna huma importanti, u jirrikjedu li jkun hemm xi ħadd iffokat fuqhom.

L-istudju li semmejt li għandu jsir huwa proprju jekk jiġġustifikax l-ispiża li biha, bħala uffiċċju, aħna ma jkollniex piż żejjed għax irnexxielna, bir-riżorsi li għandna, nibqgħu nutilizzawhom.

Bis-servizzi amministrattivi u ta' investigazzjoni nservu lill-kummissarji kollha, jiġifieri jkollok l-ispiża tal-kummissarju as such.

Dan il-kummissarju nitolbu jien u japprovah il-Prim Ministru: imma, jekk ikun hemm diskussjoni politika dwar jekk ikunx hemm il-bżonn, jekk hux utli jew le li jsir, dan kollu huwa tajjeb.

Il-Prim Ministru jkun jista' jgħid: Iva, hawn qbil, ta' min tagħmilha din.

Inkella hu stess jgħidli, u allura mbagħad jien nitolbu.

L-aħħar punt huwa fuq il-konsumatur.

Dik hija xi ħaġa li llum fl-Ewropa qed ikollha riżultat qawwi: jekk l-Ombudsman għandux ikollu remit biex jinvestiga wkoll fejn hemm essential service mogħtija minn awtorità jew kumpanija indipendenti, iċ-ċittadin ikollux id-dritt li jmur għand Ombudsman awtonomu.

L-idea hija li minħabba li jkun hemm privatisation, ħafna nies qed jitilfu din il-protezzjoni.

Awtomatikament, ikollhom id-dritt ta' konsumatur, imma dan mhux l-istess bħal meta għandek … L-idea hija li, għall-fini biss li jiġi stabbilit jekk hemmx ġustizzja jew le, jekk servizz ingħatax tajjeb jew le – mhux biex jindaħal fl-operat tal-awtorità jew tal-kumpanija – ikun hemm dan ir-remit.

Again, irid isir studju qabel ma tittieħed deċiżjoni, għax ikollok ċerti effetti fuq id-deċiżjonijiet.

MR SPEAKER: Grazzi.

Nirringrazzja lill-Membri kollha li ħadu sehem f'dawn il-laqgħat biex ġie diskuss l-Ombudsplan.

Nifhem li hawn qbil li ssir rakkomandazzjoni lill-Parlament biex japprova l-Ombudsplan 2014, u għalhekk se nitlob lill-Iskrivan tal-Kamra biex jiċċirkola t-traskrizzjoni tal-laqgħat li kellna u li fihom ħadu sehem il-Membri biex ġie diskuss l-Ombudsplan, niċċirkolawhom lill-Membri Parlamentari kollha, biex imbagħad titressaq il-mozzjoni għall-eventwali approvazzjoni tal-Ombudsplan fil-Plenarja.

Nirringrazzjak.

Ombudsman, tistgħu tirtiraw.

Ix-xogħol l-ieħor ġie diskuss kollu, u dwar it-talba tal-Kumitat, ovvjament irridu nottjenu d-data dwar meta se tiġi diskussa l-aġenda kif diskussa hawnhekk fil-Kumitat.

Il-korrispondenza tal-Onor.

Jason Azzopardi diġà għaddejtha lilek u lill-Iskrivan tal-Kamra biex tgħaddiha lill-iSpeaker.

Dwar l-aħħar item, l-Ombudsman … Dwar l-esibizzjoni tal-Parlament Malti, nifhem li l-Whips se jitkellmu bejniethom.

Għaldaqstant, nistgħu naġġornaw.

Nirringrazzjakom.

Fid-8.50 p.m., il-Kumitat aġġorna għal data li kellha tkun ikkomunikata aktar tard.


KUMITAT PERMANENTI DWAR IX-XOGĦOL TAL-KAMRA

LAQGĦA NRU.

It-Tlieta, 11 ta' Marzu 2014

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta, fis-6.56 p.m.

L-iSpeaker, l-Onor.

Anġlu Farrugia, ippresieda.

PREŻENTI

Il-Ministru għad-Djalogu Soċjali, Affarijiet tal-Konsumatur u Libertajiet Ċivili l-Onor.

Il-Minuti tal-laqgħa numru 16 li saret fit-28 ta' Frar 2014 kienu kkonfermati.

XOGĦOL TAL-KAMRA

L-Onor.

Carmelo Abela informa lill-Kumitat li l-ħsieb tal-Gvern kien li:-

Fis-seduta tat-Tlieta, 11 ta' Marzu 2014 kellha tkompli d-diskussjoni dwar it-Tieni Qari tal-Abbozz ta' Liġi li jemenda l-Att dwar Tfal u Żgħażagħ (Ordnijiet għall-Ħarsien) – Abbozz Nru 24 – Tieni Qari.

Fis-seduta tal-Erbgħa, 12 ta' Marzu 2014 kellu jitressaq it-Tielet Qari tal-Abbozz ta' Liġi li jemenda Diversi Liġijiet li jirrigwardaw Materji Kriminali – Abbozz Nru 34, u wara kellha tkompli d-diskussjoni dwar it-Tieni Qari tal-Abbozz ta' Liġi li jimplimenta miżuri tal-Estimi – Abbozz Nru 26 meta huwa maħsub li tali diskussjoni tagħlaq u possibbilment tissejjaħ votazzjoni.

Fis-seduta tat-Tnejn, 17 ta' Marzu 2014 kellha tibda d-diskussjoni dwar it-Tieni Qari tal-Abbozz ta' Liġi li jemenda l-Kostituzzjoni ta' Malta u diversi liġijiet dwar l-elezzjoni – Abbozz Nru 42.

Fis-seduta tat-Tlieta, 18 ta' Marzu 2014 kellha tkompli d-diskussjoni dwar it-Tieni Qari tal-Abbozz Nru 42 u li jekk tali diskussjoni tkun għalqet, kellha tibda d-diskussjoni dwar l-Abbozz ta' Liġi li jemenda l-Att dwar iż-Żwieġ – Abbozz Nru 39.

Il-Parlament ma kienx se jiltaqa' nhar l-Erbgħa, 19 ta' Marzu 2014 peress li kienet festa pubblika.

Fis-seduti tat-Tnejn u t-Tlieta, 24 u 25 ta' Marzu 2014 kellha titkompla d-diskussjoni dwar l-Abbozzi Nri 42 u 39 u li jekk tali diskussjoni tkun għalqet kellha tibda d-diskussjoni dwar it-Tieni Qari tal-Abbozz ta' Liġi li jemenda l-Att dwar l-Elezzjonijiet Ġenerali – Abbozz Nru 35 - u tal-Abbozz ta' Liġi li jemenda l-Att dwar il-Kunsilli Lokali – Abbozz Nru 36.

Fis-seduta tal-Erbgħa, 26 ta' Marzu 2014 kellhom jiġu diskussi l-Estimi ta' Dħul u Nfiq tal-Awtorità għas-Saħħa u s-Sigurtà fuq il-Post tax-Xogħol għas-sena finanzjarja 2014.

Fuq talba tal-Onor.

kienet għadha mhix indikata data ta' meta se jitressaq it-Tielet Qari tal-Abbozz ta' Liġi dwar l-Unjonijiet Ċivili – Abbozz Nru 20;

it-Tielet Qari tal-Abbozz ta' Liġi li jemenda Diversi Liġijiet li jirrigwardaw Materji Kriminali – Abbozz Nru 34 – kellu jitressaq l-għada; u

li minħabba kwestjoni ta' infringement tal-Unjoni Ewropea, fil-Kumitat dwar il-Konsiderazzjoni ta' Abbozzi ta' Liġi kienet se tingħata priorità lid-diskussjoni dwar l-Abbozz ta' Liġi li jemenda l-Att dwar l-Affarijiet tal-Konsumatur – Abbozz Nru 31 – u wara jiġi diskuss l-Abbozz ta' Liġi li jemenda l-Kostituzzjoni ta' Malta – Abbozz Nru 18.

L-Onor.

Carmelo Abela għamel referenza għall-Kumitat Permanenti dwar l-Ambjent u l-Ippjanar tal-Iżvilupp u għat-talba li kienet saret fl-istess Kumitat biex jiġi diskuss il-proġett tal-power station f'Delimara.

Huwa qal li l-pożizzjoni tal-Gvern kienet li l-Kumitat ma kellux ir-remit li jiddiskuti dan il-proġett u li l-Gvern kien se jalloka seduta fil-plenarja fejn ikun hemm diskussjoni mingħajr vot fuq din il-materja, liema diskussjoni kellha ssir qabel l-24 ta' Marzu meta l-MEPA se tkun qed tieħu deċiżjoni fuq dan il-proġett.

L-Onor.

David Agius qal li l-pożizzjoni tal-Oppożizzjoni kienet li l-proġett kien jaqa' fir-remit tal-Kumitat Permanenti dwar l-Ambjent u l-Ippjanar tal-Iżvilupp u li minbarra d-diskussjoni fil-plenarja din il-materja għandha tiġi diskussa wkoll fil-Kumitat fejn jistgħu jipparteċipaw l-esperti.

L-iSpeaker informa lill-Kumitat li peress li ma kien hemm ebda oġġezzjoni li ssir diskussjoni fil-plenarja, kien se jkun qed jistenna li wara li l-Onor.

Carmelo Abela jikkomunika mal-Ministru għall-Enerġija u s-Saħħa, tiġi indikata data għal seduta parlamentari biex fiha jiġi diskuss il-proġett tal-power station f'Delimara.

ĦATRA TAL-PRESIDENT TAR-REPUBBLIKA

Il-Kumitat qabel li:-

fis-seduta ta' nhar it-Tlieta l-1 ta' April 2014 is-seduta tibda fis-6.00pm;

wara l-ħin tal-mistoqsijiet, fis-6.30pm, il-Ministru għall-Familja u Solidarjetà Soċjali u President Nominat l-Onor.

Marie Louise Coleiro Preca tindirizza lill-Kamra għall-aħħar darba u tagħti lill-iSpeaker l-ittra tar-riżenja tagħha minn Membru tal-Kamra tad-Deputati;

wara li toħroġ mill-Kamra u l-iSpeaker jaqra l-ittra tar-riżenja tagħha, jitressqu u jitqiegħdu għall-vot il-mozzjonijiet dwar ir-ringrazzjament tal-President tar-Repubblika l-ET George Abela u l-mozzjoni dwar il-ħatra tal-President il-ġdid tar-Repubblika; u

hekk kif tagħlaq id-diskussjoni dwar l-aħħar mozzjoni, il-Kamra tiġi aġġornata għas-seduta tal-Erbgħa, 2 ta' April 2014 bil-ħin tal-aġġornament ma jitteħidx.

AFFARIJIET OĦRA

L-Onor.

David Agius għamel referenza għal ittra datata 8 ta' Marzu 2014 li s-Sedja kienet irċeviet mingħand l-Onor.

Jason Azzopardi biex skont l-artikolu 13(4) tal-Att dwar l-Ombudsman, Kap. 385, issir talba lill-Ombudsman ħalli jinvestiga rapporti mill-complaints board tal-Forzi Armati ta' Malta.

L-Onor Carmelo Abela ġibed l-attenzjoni tal-Kumitat li l-artikolu 13(4) tal-Kap.

385 jirreferi għal petizzjoni u li petizzjoni quddiem il-Kumitat dwar ix-Xogħol tal-Kamra m'hemmx.

L-iSpeaker informa lill-Kumitat li kien se jgħaddi kopja ta' din il-korrispondenza lill-Ombudsman għall-kummenti tiegħu.

L-iSpeaker ġibed l-attenzjoni tal-Onor.

Membri li quddiemhom kellhom:

kopja riveduta tal-Ombudsplan għas-sena 2014 li ġiet ippreżentata kif miftiehem wara l-laqgħa tal-Kumitat dwar ix-Xogħol tal-Kamra tas-17 ta' Diċembru 2013, meta l-Kumitat kien qabel li kellhom isiru xi tibdiliet fl-Ombudsplan 2014 li kien ġie ppreżentat oriġinarjament;

kopja tat-tweġiba mill-Uffiċċju tal-Ombudsman b'reazzjoni għal rimarki li tqajmu fil-laqgħa tal-Kumitat dwar ix-Xogħol tal-Kamra tas-17 ta' Diċembru 2013; u

Il-Kumitat stieden lill-Prim Imħallef Emeritus Dr Joseph Said Pullicino, Ombudsman, sabiex jieħu parti fil-Kumitat ħalli jikkummenta b'mod ġenerali kif ukoll ikompli iwieġeb għal xi mistoqsijiet u osservazzjonijiet li jsirulu dwar l-Ombudsplan 2014 kif rivedut, li tpoġġa fuq il-Mejda tal-Kamra tad-Deputati fis-Seduta 106 tat-13 ta' Jannar 2014.

Il-Membri kollha preżenti ħadu sehem fid-diskussjoni li saret dwar l-Ombudsplan 2014.

Wara d-diskussjoni, il-Kumitat qabel li jirrakkomanda lill-Parlament l-approvazzjoni tal-Ombudsplan 2014.

L-iSpeaker informa lill-Kumitat li t-traskrizzjoni ta' din il-laqgħa kellha tiġi ċċirkolata lill-Membri Parlamentari sabiex sussegwentement titressaq fil-Kamra l-mozzjoni għall-approvazzjoni tal-Ombudsplan 2014.

Fit-8.50 p.m. il-Kumitat aġġorna għal data li kellha tiġi kkomunikata aktar tard.

SKRIVAN TAL-KAMRA

ANĠLU FARRUGIA

Proceedings, agenda, minutes and transcripts of the parliamentary committees hbc


KUMITATI TAL-KAMRA TAD-DEPUTATI

KUMITAT PERMANENTI DWAR L-AMBJENT

U L-IPPJANAR TAL-IŻVILUPP

AVVIŻ

Laqgħa Nru. 7

L-Erbgħa, 12 ta' Marzu, 2014 fis-6:30 p.m.

L-Onor.

Marlene Farrugia, President tal-Kumitat Permanenti dwar l-Ambjent u l-Ippjanar tal-Iżvilupp, tavża li l-Kumitat se jiltaqa' nhar l-Erbgħa, 12 ta' Marzu, 2014 fis-6:30p.m. fil-Kamra tal-Kumitati fil-Palazz il-Belt b'din l-aġenda:-

Diskussjoni dwar id-dokument maħruġ mill-Malta Environment and Planning Authority datat Jannar 2014 intitolat "ODZ Policy and Design Guidance".

4 ta' Marzu 2014 SKRIVAN TAL-KAMRA

Proceedings, agenda, minutes and transcripts of the parliamentary committees dev